Адвокат Юнусободнинг собиқ ҳокимини айбсиз деб топишни сўради (+видео) – Газета.uz\nАдвокат Юнусободнинг собиқ ҳокимини айбсиз деб топишни сўради (+видео)\nАдвокат Юнусобод туманининг собиқ ҳокими в. б. Бахтиёр Абдусатторовнинг оқланишини сўради. Ҳимоячи нима учун судланувчининг айбсиз деб топиш кераклигини асослаб, тергов органлари йўл қўйган камчиликларни санаб ўтди.\n3 май 2019, 16:38 Жамият\nЖиноят ишлари бўйича Тошкент шаҳар судида Юнусобод туманининг собиқ ҳокими вазифасини бажарувчи Бахтиёр Абдусаматовга нисбатан жиноят иши бўйича очиқ суд жараёни бўлиб ўтмоқда. 1 май куни бўлиб ўтган навбатдаги суд мажлисида «Газета.uz» мухбири Шуҳрат Латипов иштирок этди. Унда томонлар сўзга чиқди.\nТуманнинг собиқ раҳбари билан бирга вақтинча ишсиз Ўлмас Мухамедсаидов (1970 й. т.) ва Ўзбекистон Давлат туризм қўмитасининг «Миллий PR-маркази"нинг собиқ бош директори Шоҳруҳ Маликов (1982 й. т.) ҳам суд қилинмоқда.\nСуд мажлиси жиноят ишлари бўйича Тошкент шаҳар суди судьяси Зафар Нурматов раислигида ўтмоқда.\nҚайд этиш жоизки, томонларнинг сўзга чиқиши 11 апрелда бўлиб ўтиши лозим эди, бироқ 1 май кунига қадар «прокурорнинг тайёр эмаслиги» сабаби билан мажлис етти маротаба ортга сурилди.\nТошкент прокурори ёрдамчиси Сардор Аҳмедов ўз нутқида Бахтиёр Абдусаматовга (1976 й. т.) нисбатан аввал илгари сурилган Жиноят кодексининг 210-моддаси (пора олиш) бўйича айбловни олиб ташлашни, бироқ ЖК 205-модда 2-қисм «а» бандида (ҳокимиятни ёки мансаб ваколатини суиистеъмол қилиш жуда катта миқдорда зарар етказган ҳолда) кўзда тутилган жиноятни содир этганликда айбдор деб топиб, беш йил муддатга қамоқ жазоси тайинланишини сўради.\nУ, шунингдек, Ўлмас Мухамедсаидов ҳаракатларидан 212-моддасини (пора олиш-беришда воситачилик қилиш) чиқариб ташлаш, бироқ 168-модда (фирибгарлик) ва 211- модда (пора бериш) моддалари бўйича айбдор деб топиб, 12 йил муддатга қамоқ жазосига тайинланишни сўради.\nШоҳруҳ Маликовдан эса прокурор ёрдамчиси 212-модда 3-қисм «а» банди (ҳақ эвазига пора олиш-беришда воситачилик қилиш) бўйича айбловни олиб ташлаш ҳамда худди шу модданинг «б» ва «в» бандларини (жуда кўп миқдорда пора олиш ёки бериш вақтида ҳамда уюшган гуруҳ манфаатларини кўзлаб) 168-модда 4-қисм «а» банди (жуда кўп миқдорда фирибгарлик) ва 211-модда 3-қисм «а» бандига (жуда кўп миқдорда пора бериш) қайта малакалашни ҳамда 11 йил муддатга озодликдан маҳрум этилишини сўради.\nYouTube орқали кўриш\nҚуйида «Газета.uz» судланувчининг адвокати Тимур Раҳматуллаевнинг асосий далилларини келтириб ўтади.\nБахтиёр Абдусаматовга нисбатан қўзғатилган жиноят иши материаллари таҳлили унинг ҳаракатларида ЖКнинг 205-(ҳокимият ёки мансаб ваколатини суиистеъмол қилиш) ва 210-(пора олиш) моддаларида кўзда тутилган жиноят таркибларининг йўқлигини кўрсатмоқда.\nТергов органлари қўшимча текширув тадбирларини ўтказиш йўли билан тасдиқланган далилларни тўпламаган. Уйдирма ва тахминларга асосланиб, материалларни Давлат хавфсизлик хизмати тергов органларига тақдим этган ва етарлича далиллар базаси бўлмасдан жиноят иши қўзғатилишини муваффақ бўлган. Аслида эса ҳуқуқни муҳофаза қилиш органлари порахўрлик тўғрисидаги баёнот ва хабарларни кўриб чиқиш, бу тоифадаги жиноят ишларини тергов қилиш ва судда кўриб чиқишда қонун талабларига қатъий амал қилинишини таъминлаш бўйича биргаликдаги йўл-йўриқларни қабул қилиши талаб этилади, дея таъкидлади адвокат.\n6 сентябрь куни Юнусобод тумани ҳокими в. б., дахлсиз шахс мақомига эга (Жиноят-процессуал кодексининг 223-моддаси) депутат Бахтиёр Абдусаматов Халқ депутатлари кенгаши ва Тошкент ҳокимининг рухсатисиз номаълум тезкор ходимлар томонидан қўлга олиниб, тезкор бўлинмаларга етказилган.\nҲимоячининг сўзларига кўра, тергов органлари Бахтиёр Абдусаматовни жиноят устида қўлга олиш бўйича тадбирларни амалга оширмаган.\n7 сентябрь куни маҳаллий ва хорижий ОАВ, жумладан Ўзбекистон Миллий ахборот агентлиги (ЎзА) сайтида ҳамда ижтимоий тармоқларда ҳуқуқни муҳофаза қилиш органлари Юнусобод тумани ҳокими в. б. туман ҳудудидан маҳаллий ёки хорижий инвесторга ер участкасини ажратишга кўмаклашиш учун пора сифатида 400 минг доллар миқдорида пул мукофотини олаётган вақтда ушлангани тўғрисидаги хабарлар эълон қилинди. Адвокатнинг тасдиқлашича, бу — ёлғон ахборот.\nСуд тергови доирасида иштирокчи шахслар ва ҳимоячи томон жиноят иши қўзғатилишига хизмат қилган эълон қилинган даъво материаллари далилий ашёларни сунъий равишда ҳосил қилиш ва келгусида адолатсиз айблор эълон қилиниши учун Бахтиёр Абдусаматов ушланганидан сўнг олинган, дея маълум қилди Тимур Раҳматуллаев.\nУ қўлга олинган вақтдан бошлаб ҳимоячи томон «қўпол процессуал қоидабузарликлар» (ноқонуний қўлга олиш ва тезкор бўлинмаларда ушлаб туриш, ушлаб туриш муддатларининг бузилиши, тергов иштирокчиларига босим ўтказиш ва бошқалар) суд тергови жараёнида ўз тасдиғини топди, деди адвокат.\nБахтиёр Абдусаматовнинг сўзларига кўра, у билан номаълум тезкор вакиллар суҳбат қилиб, унга туман тадбиркорларидан йирик миқдорда пора олгани бўйича шубҳали далилларни тақдим этган.\nУшбу ходимлар 600 минг доллар миқдорида пул маблағи топшириб, айбига иқрорлик мактуби ёзса ва раҳбарият топшириғи бўйича бажарганидан афсусда эканини айтиб видеомурожаат йўлласа, Бахтиёр Абдусаматов қўйиб юборилиши ва туман ҳокими в. б. лавозимида ишлашда давом этиши мумкинлигини таъкидлайди.\nСудланувчи ушбу пулларни ўзлаштирмаганини, бироқ гўёки «раҳбарлик» томонидан берилган кўрсатмаларга қарши боришни истамасдан кейинги уч кун ичида танишлари ва қариндошларидан тезкор ходимлар айтган пулларни топишни сўраганини маълум қилди.\nТурар жой гаровга қўйилиб, бошқа одамлардан қарз олиниб ва ўз маблағлари йиғилганидан сўнг 400 минг доллар миқдоридаги пул яқин қариндошлари томонидан қисм-қисм қилиниб 7−10 сентябрь кунлари Бошқармага олиб келинади, деди ҳимоячи.\nШундай қилиб, руҳий босимлар ҳамда яқинларига нисбатан ҳам жиноят иши очилиши тўғрисидаги таҳдидлар остида қолган Бахтиёр Абдусаматов уларга пора олгани тўғрисида ёлғон кўрсатма беришга мажбур бўлади. Ҳимоячининг сўзларига кўра, ушбу ёлғон кўрсатмалар республика раҳбарларига етказилган.\nБироқ шундан кейин ҳам судланувчи қўйиб юборилмайди ва 9 сентябрь куни ДХХ тергов изоляторига етказилади.\n10 сентябрь куни эса ёлғон кўрсатмалар асосида жиноят иши қўзғатилади, шу куннинг ўзида қўлга олинганлик тўғрисида баённома тузилади, деди Тимур Раҳматуллаев.\nУнинг сўзларига кўра, даъво материаллари ушбу шахсларга босим ўтказиш вақтида олинган ва кўрсатмалар ёлғон ҳисобланади, айрим шахсларнинг кўрсатмалари бир неча маротаба ўзгарди. Суд тергови ўз имкониятидан фойдаланган ҳолда фирибгарлик йўли билан пул маблағлари олган шахсларни аниқлади. Бу ҳам дастлабки тергов доирасида ўз исботини топди, деди адвокат.\nТергов органлари 400 минг доллар миқдоридаги пулнинг пора сифатида олинганини ва автомашиналар кўринишидаги мол-мулкларнинг хатланганини асослаб бера олмади. «Ҳатто кейинчалик илгари сурилган алоҳида эпизодлар бўйича ўз тасдиғини топмаганига қарамасдан, айблов механизми ишга туширилган ва тўхтатилмаган», — деди Тимур Раҳматуллаев.\nЖиноят ишини қўзғатиш тўғрисидаги қарорда кўрсатилган ишнинг ҳолати ва асосларига кўра, Бахтиёр Абдусаматов 6 сентябрь куни ЖКнинг 210-моддасида (пора олиш) кўзда тутилган жиноятни содир этишда ёки содир этилгандан кейиноқ ушланмаган, яъни далилий ашёлар билан қўлга олинмаган, деб ҳисоблайди адвокат.\nРаислик қилувчи судья Зафар Нурматов (марказда).\nҲимоячининг фикрича, айнан шу сабаб билан депутатни ЖПКнинг 221-модда 1-банди бўйича сунъий равишда қонуний йўл билан қўлга олиш учун ОАВда Юнусобод тумани ҳокими в. б. гўёки пул маблағларини пора сифатида олаётганда (далилий ашёлар билан) ушлангани тўғрисидаги хабарлар ва миш-мишлар сунъий равишда тарқатилганини асослаш мумкин.\nБундан ташқари, 6 сентябрь куни 19:00 га қадар Халқ депутатлари Тошкент шаҳар кенгаши раҳбарининг Бахтиёр Абдусаматовни жиноий жавобгарликка тортишга розилиги мавжуд бўлмаган. Фақатгина қўлга олингандан тўрт кун ўтиб, 10 сентябрь куни прокурорнинг тақдимномаси бўйича Тошкент ҳокимининг биринчи ўринбосари Қаҳрамон Ариповдан жавобгарликка тортиш ва дахлсизликни бекор қилишга розилик олинган, дея маълум қилди адвокат.\n«Мазкур шахснинг розилик беришга қонуний ҳуқуққа эгалиги баҳсли. Жумладан, Тошкент ҳокимининг биринчи ўринбосари депутатни жиноий жавобгарликка тортиш ҳуқуқига эга эмас, деб ҳисоблаймиз, чунки бу вақтда пойтахт ҳокими в. б. ўз вазифасини амалда бажараётган эди», — деди Тимур Раҳматуллаев. Ҳимоячи томон бундай розилик олиш тартиблари ҳам бузилган, деб ҳисоблайди.\nАдвокат собиқ ҳоким в. б.ни қўлга олишда жиноят-процессуал қонунчиликдаги бошқа қоидабузарликларни ҳам санаб ўтди:\n221-моддага мувофиқ қўлга олишнинг ишончли асослари йўқ, ЖПК 223-моддасининг (қўлга олишда дахлсизлик ҳуқуқидан фойдаланувчи шахс) бузилиши;\nқўлга олиш тартибларининг бузилиши, ЖПКнинг 224 ва 225-моддаларида кўзда тутилган қўлга олиш баённомасининг мавжуд эмаслиги;\nЖПКнинг 226-моддасида (ноқонуний равишда ҳибсда ушлаб туриш) кўзда тутилган қўлга олиш муддатларининг бузилиши;\nноқонуний сўроқ ва депутатдан тушунтириш олиш;\nайблов учун керакли кўрсатмаларни олиш мақсадида руҳий босим ва алдов (ЖПК 95−1-модда);\nасоссиз равишда хорижий валюта пул маблағларини олиш;\nтерговга қадар текширув доирасида мақоми номаълум бўлган шахсдан пул маблағларини олиш тартибларининг бузилиши;\nтерговга қадар текширув материалларини расмийлаштириш тартибларининг бузилиши;\nқўлга олинган биринчи кунларда юридик ёрдамдан фойдаланишга имкон берилмаслиги, судланувчи амалда айбланувчи бўла туриб адвокатнинг ҳуқуқий ёрдамидан тўлиқ чеклангани.\n«Мазкур ҳолатлар ноқонуний йўл билан олинган далилларнинг асоссиз эканидан далолат беради ва дастлабки тергов доирасида ҳамда айни вақтда суднинг биринчи инстанциясида номақбул деб тан олиниши лозим», — деди адвокат.\nБахтиёр Абдусаматов, Шоҳруҳ Маликов ва Ўлмас Муҳамедсаидов.\nТимур Раҳматуллаев таъкидлашича, агарда дастлабки тергов ва тергов органлари кўрсатилган шахслардан олинган аризаларни қонуний деб топадиган бўлса, уларнинг олиниши, регистрация қилиниши, аризаларнинг ДХХ раҳбарияти томонидан тезкорлик билан кўриб чиқилиши ва келиб тушган аризаларда кўрсатиб ўтилган далилларни ўрганиш учун ижрочиларни аниқлаш, қарор қанчалик тезкорлик билан қабул қилингани ва тадбирлар белгилангани юзасидан асосланган саволлар вужудга келади.\n«Маълумки, аризани ҳуқуқни муҳофаза қилиш органларига юборишда мурожаат қилувчи фуқаронинг муаммоси бир кун ичида ҳал этилмайди. Бир куннинг ўзида бир неча шахс томонидан бир неча аризанинг бир вақтда топширилиши бўйича саволлар туғилади. Бу Бахтиёр Абдусаматовга нисбатан аризалар базаси сунъий равишда ҳосил қилингани ва ушбу аризаларни топшириш кўнгилли равишда бўлмаганини исботлайди», — деб ҳисоблайди адвокат.\nҲимоячи ушбу вазиятларда жиноят-процессуал қонунчиликдаги қуйидаги қонунбузарликларни санаб ўтди:\nУ. Тўраев, Г. Чўлиев, Ш. Алимуҳамедов ва бошқа шахсларнинг асоссиз чақирилиши;\nуларнинг қонунга хилоф равишда сўроқ қилиниши;\nайблов учун зарур кўрсатмаларни олиш мақсадида босим ва ёлғон қўлланилиши;\nноқонуний равишда ҳибсда сақлаш;\nариза материалларининг ноқонуний йиғилиши ва тушунтиришлар олиниши.\nАйбловчи томон Бахтиёр Абдусаматовга И. Алимовдан 35 минг доллар (142,4 млн сўм) пора олиш факти бўйича ЖКнинг 210-моддаси 3-қисм «а» банди (жуда йирик миқдорда пора олиш) билан айблов эълон қилган. Шунингдек, унга И. Алимовга 15 минг доллар (63,1 млн сўм) ва 30 млн сўм миқдорида зарар етказганлик факти билан ЖКнинг 205- модда 1-қисми (ҳокимият ёки мансаб ваколатини суиистеъмол қилиш) бўйича айблов илгари сурилган.\nИ. Алимов ҳуқуқни муҳофаза қилиш органларига 2018 йил 17 октябрда мурожаат қилади. 11 март куни бўлиб ўтган суд мажлисида гувоҳ ўз аризасида кўрсатиб ўтган хулосани тасдиқламаслигини тан олди. У Бахтиёр Абдусаматовга нисбатан ариза ёзмоқчи бўлмаганини таъкидлаб, «муайян босим остида» бўлганини маълум қилди. Бу, адвокатнинг қайд этишича, ариза кўнгилли равишда топширилмаганидан далолат беради.\nАлимовнинг сўзларига кўра, Юнусобод тумани ҳокимиятига ўтказилган ва Бахтиёр Абдусаматовга шахсан берилган барча пул маблағлари хайрия хусусиятига эга бўлиб, ҳомийлик мақсадларида бўлган, бироқ унинг ўрнига ҳеч қандай ер участкаси бўйича қарор қабул қилинмаган. Шу билан бирга, у ҳокимият ҳам унга ер участкаларини ажратишда ёрдам кўрсатганини айтиб ўтди. Алимов кўнгилли равишда кам таъминланганлар учун уйлар қурилишига ўз ҳиссасини қўшган.\nАдвокатнинг сўзларига кўра, гувоҳнинг Юнусобод ҳокимияти ва шахсан судланувчига нисбатан ҳеч қандай эътирози йўқ. У унинг компанияси ва ўзига моддий ёки бошқа зарар етказилмаган деб ҳисоблайди. Алимов ҳозирда ҳокимият унга ер участкасини ажратиш масаласини кўриб чиқаётганини таъкидлади. ушбу муносабатни ҳам давлат-хусусий шерикчилик сифатида кўриш мумкин.\nШундай қилиб, Алимов аризаси ва сўроқлардаги кейинги кўрсатмаларини далилий ашё сифатида номақбул деб тан олиш лозим, деди ҳимоячи.\nБахтиёр Абдусаматов олинган 35 минг долларни у кам таъминланганлар учун қурилаётган уйлар учун бетон плиталарини сотиб олиш ва етказиб бериш вазифаси юклатилган Б. Убайдуллаевга берганини маълум қилди.\nУшбу уйнинг ҳомийлик маблағлари ҳисобидан қуриш факти Б. Убайдуллаев томонидан ҳам тасдиқланган бўлиб, уйнинг фототасвирлари, шунингдек Тошкент ҳокимининг 10 сентябрдаги №1326 сонли «Тошкентда кўп қаватли турар жой бинолари қурилиши учун ер участкаларини ажратиш тўғрисида"ги қарори мавжуд, деди ҳимоячи.\nҲоким қарорининг 2-бандида юридик ва жисмоний шахсларда ҳомийлик сифатида уй қурилишига қизиқишни уйғотиш ҳақида сўз боради.\nҚўшимча равишда 1 апрель куни суд тергови доирасида чақирилган ва сўроқ қилинган «Контакт-информ» (пудратчи ташкилот) вакиллари ҳисобланган гувоҳлар Артур Даниелиян (прораб) ва Бўрихон Абдусаматов (ҳуқуқшунос) ҳам Юнусобод тумани ҳудудида кам таъминланганлар учун уйлар қурилаётганини тасдиқлади. Улар жадвалда кўрсатилган бетон плиталар пудратчи ташкилот эмас, балки ҳокимият ҳисобидан сотиб олинганини тасдиқлади. Бундан ташқари, гувоҳлар уй Тошкент ҳокимининг юқорида келтирилган қарорига мувофиқ, ҳомийлик маблағлари ҳисобидан барпо этилаётганини тасдиқлади.\nАртур Данелиян уйни қуришда дастлабки ҳисоб-китобларда 396 та бетон плитаси келтирилгани, сўнгра улар «Ферробетон» компаниясидан И.Алимовдан олинган пул маблағлари ҳисобидан сотиб олинганини маълум қилди.\n«Бахтиёр Абдусаматов айтиб ўтилган пулларни шахсий мақсадларда олмаган ва ўзлаштирмаган», — деди ҳимоячи.\nТуман ҳудудини ободонлаштиришга сарфланган 15 минг доллар ва кам таъминланганлар учун қандолат маҳсулотларига харжланган 30 млн сўмга келсак, И. Алимов фақатгина хайрия мақсадида ажратган ва унга зарар етказилган деб ҳисобламайди. Тергов органлари мазкур рақамларни гувоҳнинг оғзидан эшитган ва текширув ўтказмаган, деди Тимур Раҳматуллаев.\nҲимоячи мазкур ҳолат бўйича айблов асоссиз деб, суддан Бахтиёр Абдусаматовнинг ҳаракатларида ЖКнинг 205 ва 210-моддаларида кўзда тутилган жиноятлар таркиби йўқлиги боис айбловдан чиқаришни сўради.\nАдвокат «босим остида ариза ёзган ва уларни ёзишни истамаган» тадбиркорлар иштирокидаги шунга ўхшаш еттита ҳолатни санаб ўтди.\n«Умуман олганда, Бахтиёр Абдусаматовнинг ҳаракатларида жамият учун хавфли ҳолатлар бўлмаган, у жамият ва тадбиркорлар манфаатлари учун ҳаракат қилган. Ҳеч бир тадбиркор унга зарар етказилганини кўрсатмаган, мол-мулк ва бошқа эътирозлари йўқ. Суд тергови доирасида бирорта ҳам юридик ёки жисмоний шахс унга Бахтиёр Абдусаматов зарар етказганини кўрсатмаган. Бахтиёр Абдусаматов фақатгина давлат ва жамият олдидаги вазифаларини бажариш мақсадида ҳаракат қилган», — деди Тимур Раҳматуллаев.\nТадбиркорлар туман учун зарур бўлган иш ва хизматларга бевосита ўзлари тўловларни амалга оширган. Ҳар икки томондан туман ҳудудидан ер ажратилиши ўрнига Юнусобод туманини ривожлантириш учун ҳомийлик ёрдамини кўрсатиш таклифи илгари сурилган.\nТадбиркорлар ҳокимият таклифи бўйича ҳеч қандай мукофотни тилга олмаган, мактаблар, болалар боғчалари, участка инспекторлари квартиралари, болалар майдончаларини реставрация қилиш ва таъмирлаш, тумандаги бошқа инфратузилма объектларини қуриш, кўчаларни асфальт қилиш, расмий тадбирларни ўтказиш бўйича харажатларга кўнгилли тартибда пул тўлашган, деди адвокат.\nБахтиёр Абдусаматов тадбиркорларнинг пулларини шахсий мақсадларда ўзлаштирмаганини маълум қилди. Бюджет маблағлари йўқлиги сабабли ҳомийлик маблағлари жалб этилган, булар аслида давлат-хусусий шерикчилиги бўлган, деди ҳимоячи.\nТуманни ободонлартириш ишлари ҳомийлар томонидан ўтказилгани Юнусобод тумани ҳокими Раҳмонбек Усмонов томонидан тасдиқланди. Жиноят ишиги бириктирилган хатга илова қилинган жадвалда кўрсатилган маблағлар бюджетдан ажратилмаган, дея таъкидлади адвокат.\nОлинган ҳужжатлар ва маълумотнома материалларига кўра, 2017 йил 10 февралдан 25 июнга қадар Юнусобод тумани бюджети миқдори 1 млрд 350 млн сўмни ташкил этган.\nБахтиёр Абдусаматов Юнусобод туман ҳокими в. б. сифатида фаолият кўрсатган даврдаги ҳомийлик маблағлари эса 2 млрд 158 млн 500 минг сўмни ташкил этган.\n2017−2018 йиллар давомида давлат ва бизнес ўртасидаги ушбу ўзаро алоқаларнинг ҳуқуқий асослари ва механизмлари мавжуд бўлмаган. Бироқ Тошкент ҳокимининг 2018 йил 10 сентябрдаги №1326 сонли қарорида давлат бюджети маблағлари ка таъминланганлар учун турар жойларни қуришга йўналтирилмаганини тасдиқлайди.\nЮқорида қайд этилганидек, қарорнинг 2-бандида уйларни қуришга қизиқиш билдирган юридик ва жисмоний шахсларни ҳомийлар сифатида жалб қилиш кўрсатилган бўлса, 4-бандида ҳомийларга ер участкаларини ажратиш тўғрисида сўз боради.\n2018 йилнинг августида «Тошкент шаҳрида инвестиция муҳитини яхшилаш бўйича экспериментни амалга ошириш чора-тадбирлари тўғрисида"ги фармони қабул қилинган бўлиб, Тошкент ҳокими қарорида у ўз аксини топган.\nШундан сўнг 2018 йил 20 октябрь куни президентнинг «Давлат-хусусий шерикликни ривожлантиришнинг ҳуқуқий ва институционал базасини яратиш бўйича биринчи навбатдаги чора-тадбирлар тўғрисида"ги қарори қабул қилинди.\n2018 йил 13 декабрь куни Вазирлар Маҳкамасининг «Ўзбекистон Молия вазирлиги ҳузурида Давлат-хусусий шерикчиликни ривожлантириш агентлигини ташкил этиш тўғрисида"ги қарори қабул қилинди. Ҳужжатда агентлик тўғрисидаги низом тасдиқланиб, унинг мақсад ва вазифалари белгилаб берилди. Бироқ агентлик ҳозирча юридик ва жисмоний шахслардан пул маблағларини жалб қилиш бўйича аниқ ҳуқуқий механизмларни ишлаб чиқиш бўйича ишларни давом эттирмоқда, деди адвокат.\nБахтиёр Абдусаматов ҳам Юнусобод тумани ҳокими в. б. сифатида тадбиркорлар билан амалда ДХШ хусусиятига эга бўлган ўзаро манфаатли ҳамкорлик бўйича чораларни амалга оширган, дея қайд этди ҳимоячи томон.\nУнинг сўзларига кўра, жиноят иши манипуляцион тарифлаш ҳамда алоҳида шахслар ва иш иштирокчиларига босим ўтказиш йўли билан шакллантирилган. Тергов фақатгина тадбиркорларнинг пул маблағларини ҳокимга бериш вақтидагина муҳим бўлган. Бироқ айблов учун фойдасиз эканини тушунган ҳолда маблағлар қандай мақсадларга йўналтирилганини аниқлаш бўйича чуқур ўрганишлар олиб борилмаган, деб ҳисоблайди адвокат. Жиноят иши материалларида Бахтиёр Абдусаматов пул маблағларини шахсий манфаатлари йўлида олганини исботловчи далиллар мавжуд эмас, деди у.\n400 минг доллар қаердан пайдо бўлди\nҲимоя томонида Бахтиёр Абдусаматовдан 2018 йил 10 сентябрда олинган 400 минг доллар миқдоридаги пул маблағларининг қабул қилиб олиниши тўғрисидаги баённома юзасидан ҳам бир қатор саволлар пайдо бўлди.\nУшбу маблағлар қайси кўрсатмалардан келиб чиқиб олингани ҳақидаги саволга ҳозирги вақтга қадар мантиқий жавоб олинмади. Бу ҳам жиноят ишининг ноқонуний қўзғатилгани ва ушбу маблағлар қонунга хилоф равишда олиб қўйилганини тасдиқлайди, деди адвокат.\n«Оддий математик ҳисоб-китоблар пулларнинг асоссиз олиб қўйилганидан далолат беради. Юридик тил билан айтганда, олиб қўйилган пул маблағлари ва хатланган мол-мулклар илгари сурилган айбловдаги маблағлар билан мос тушмайди», — деди ҳимоячи.\nАдвокат 400 минг долларни Бахтиёр Абдусаматов оиласига қайтариш зарур деб ҳисоблайди.\nҲимоячининг фикрича, хатланган автомобилларнинг жиноят ишига ҳеч қандай алоқаси йўқ ва улар қонуний эгаларига қайтарилиши лозим. Жиноят иши материалларида машиналар пора сифатида берилганини тасдиқловчи ҳеч қандай кўрсатма ёки исбот йўқ, деди адвокат.\nНоқонуний ишдан бўшатиш\nБугунги кунга қадар Бахтиёр Абдусаматовга нисбатан вазифасидан озод қилиш бўйича процессуал чоралар қўлланилмаган. ЖПКнинг 255-моддасига кўра, вазифасидан четлатиш суд томонидан амалга оширилиши лозим. Тергов органлари Юнусобод тумани ҳокими в. б. лавозимидан четлатиш тўғрисида даъво қўзғатиш тўғрисида қарор қабул қилмаган, материаллар прокуратура органларига тақдим этилмаган, суднинг тегишли қарори қабул қилинмаган.\nҲимоячи томон Бахтиёр Абдусаматовнинг Тошкент ҳокимининг 3 октябрдаги қарори билан ишдан бўшатилишини ноқонуний деб ҳисоблайди.\nЖиноят таркибининг мавжуд эмаслиги\nЖКнинг 210-моддасига изоҳ берар экан, адвокат ушбу тақиқланган ҳаракат мол-мулк фойдаси олиш ва пора олувчининг шахсий манфаатларини қаноатлантиришни кўзда тутади. Пора предмети моддий қимматлик ёки таъмирлаш ишлари ва бошқа кўринишдаги хизматлар бўлиши мумкин, бироқ шахсий манфаатларини қаноатлаштиришда, ҳеч қандай давлат манфаатлари учун эмас, деди у.\nЖиноят объекти бошқарув ва давлат манфаатлари учун ўрнатилган тартиб ҳисобланади, бироқ Бахтиёр Абдусаматов ҳаракатларида уларни бузмаган. Давлат механизмининг мураккаблиги шунда эдики, жорий этилган бошқарув тартибига кўра, амалда бюджет маблағлари тақчиллиги сабабли муайян вазифага эришиш учун ҳомийлар жалб қилинган, деди ҳимоячи.\nЮнусобод тумани ҳокими в. б. бўлиб турган Бахтиёр Абдусаматов шахсий манфаатлари учун эмас, фақатгина давлат ва жамият олдидаги вазифаларни бажаришга ҳаракат қилган, деди Тимур Раҳматуллаев.\n«Тегишлича, буни ижтимоий хавфли ҳаракат ва коррупцион ҳолат сифатида тан олмаслик керак. Жамият учун ҳомийлик маблағларини йўналтирган Бахтиёр Абдусаматовнинг ҳаракатларида жамият учун қандай хавфи бўлиши мумкин» — сўради адвокат.\n«Профилактика инспекторларининг хизмат квартиралари, Юнусобод ТИИБ шаҳар милиция бўлими, болалар майдончаларини таъмирлаш, йўлларни асфальтлаш, кам таъминланганлар учун уйлар қуриш, турар жой бинолари фасадлари, ҳокимият биносини таъмирлаш, байрам тадбирларини ўтказиш ва бошқаларда давлат ва жамият манфаатлари мавжуд, бошқа шахсларнинг эмас», — деди у.\nБундан ташқари, Бахтиёр Абдусаматов ҳаракатларидан ҳеч кимга зарар етказилмагани суд тергови доирасида жараён иштирокчилари томонидан тасдиқланди. Бу эса ЖКнинг 205-моддасида кўзда тутилган жиноят таркиби йўқлигини кўрсатади ва у ушбу модда бўйича судланиши керак эмас.\nБиринчи суд инстанцияси доирасида процессуал қонунбузарликлар мавжудлиги муносабати билан ЖПКнинг 95−1-моддасидан (далилларнинг мақбул эмаслиги) фойдаланиш зарур, деди ҳимоячи.\nАдвокат Бахтиёр Абдусаматовни ЖКнинг 205 ва 210-моддаларида кўзда тутилган жиноятларни содир этганликда айбдор эмас деб топиш ва уни оқлашни сўради.\nНавбатдаги суд мажлиси 6 майга белгиланди.\n«Газета.uz» кейинги материалларда бошқа адвокатлар ва судланувчиларнинг чиқишларини ёритиб боради.\n«Газета.uz» 3 707\n26 сентябрь 23:53\n26 сентябрь 20:02\n26 сентябрь 17:55\n26 сентябрь 13:51\n26 сентябрь 13:29\n26 сентябрь 13:00\n26 сентябрь 10:30


Санчес «Арсенал» билан хайрлашмоқчи эканини маълум қилди\n16:45 / 06.03.2017\n«Арсенал» жамоаси ярим ҳимоячиси Алексис Санчес ёзги трансферлар вақтида клубни тарк этади.\nThe Times нашри маълумотига кўра, чилилик 28 ёшли футболчи лондонликлар клуби раҳбариятига кетиш истаги ҳақида билдирган.\nХабар қилинишича, Санчес Чемпионлар лигасининг нимчорак финалида «Бавария»га қарши кечган ва 1:5 ҳисобидаги мағлубият билан якунланган ўйиндан кейин жамоадошларидан норози бўлган, у ва Алекс Окслейд-Чемберлен ўртасида низо юзага келган.\nЖамоа бош мураббийи Арсен Венгер ҳам Санчеснинг худбинона ҳаракатларидан норозилик билдирган ва у билан тарбиявий суҳбат ўтказган. У ўтган ҳафтада футболчини «Ливерпуль»га қарши ўйиннинг бошланғич таркибига киритмади. Бунга у ўйиндан олдинги машғулотлар вақтида жамоадошлари билан жанжаллашгани ва жамоа базасидан кетиб қолгани сабаб бўлган.\nСанчес учун асосий даъвогар «ПСЖ» клуби саналмоқда. Лондонликлар жамоаси билан шартномаси 2018 йил ёзига қадар тузилган футболчини «Ювентус» ҳам қўлга киритишни истамоқда.


3 Июнь 12:31\nNUR-SULTAN. Kazinform – Бу йил чорвачиликда ялпи маҳсулот ҳажми 2,6 трлн тангага кўпаяди. Бу ҳақда Қозоғистон Қишлоқ хўжалиги вазири Сапархан Омаров маълум қилди, дея хабар беради Kazinform мухбири.\n«Жорий йилда чорвачиликни ривожлантириш учун шарт-шароитлар яратиш бўйича қўшимча чоралар кўрилмоқда. Масалан, 88 минг тонна парранда гўшти ишлаб чиқарадиган 8 та паррандачилик фабрикаси ишга туширилади. Бу импорт улушини 44% дан 39% гача камайтиради. 114 минг тонна сут олинадиган 25 та саноат ва 30 та оилавий тижорат фермаларининг қурилиши бошланди», - деди вазир.\nУнинг айтишича, гўштни қайта ишлаш секторида умумий қуввати 45 минг тонна бўлган 3 та замонавий гўштни қайта ишлаш заводи ишга туширилади. Бунга қорамол сонини ўртача 5 фоизга кўпайтириш орқали эришилади. Ривожланишни молиялаштириш йирик қорамол ва қўй сотиб олиш учун майда фермалар ташкил этилишидан бошланди. Яъни, гўшт кластерининг хом ашё базасини ривожлантириш учун пойдевор қўйилди.\n«Субсидия ва кредит бериш механизмларини такомиллаштириш сут ва гўштни қайта ишлаш корхоналарининг иш юкламасини оширади. Юқоридаги чора-тадбирлар туфайли чорвачилик ялпи маҳсулот ҳажми 2,6 трлн тангага кўпаяди (ўтган йилда 0,9 фоиз ўсиб, 5,2 трлн тангани ташкил қилганди - Таҳр.)», - деди Сапархан Омаров.\n#Ҳисобот #ҚР Қишлоқ хўжалиги вазирлиги


Такрорий сабзавотлар экиш ва парваришлаш бўйича тавсиялар - Ўзбекистон Республикаси Қишлоқ хўжалиги вазирлиги\nОқбош карам етиштиришда унинг Тошкент–10, Термиз–2500, Ўзбекистон–133 каби маҳаллий навларини экиш тавсия этилади. Экиш 70x40 см. 90x40 см схемада амалга оширилади.\nСабзи уруғи экишнинг энг мақбул муддатлари – жанубий минтақаларда 1–15 август, марказий минтақада жойлашган вилоятларда 10 июнь-10 июль, шимолий минтақаларда 10–20 июнь ҳисобланади. Сабзи уруғини катта майдонларда СКОН-4,2 экиш сеялкасида, кичик майдонларда қўлда 1,5–2 см чуқурликда 52x8 см ёки 62x8 см оралиқда экиш амалга оширилади. Уруғ гектарига 5–6 кг сарфланади.\nКатта майдонларда бегона ўтларни йўқотишда гербицидлардан фойдаланиш мумкин. Сабзи, пиёз, ош лавлаги ҳамда майда уруғли сабзавотлар экиладиган майдонлардаги бир йиллик икки паллали ва бошоқли бегона ўтларни йўқотиш учун уруғни экишгача ёки униб чиққунига қадар гектарига 50% Гезогард гербицидидан 2,0–3,0 кг ёки 30% Нитрандан 3,3–6,0 литр ёки 33% Стомпдан 1,0–2,0 литр ҳисобида 400 литр сувга аралаштирилиб сепилади. Сабзи ниҳолларида 3-4 тадан чин барг чиққан даврида майдондаги таъкидланган ўтларга қарши 12,5 фоизли Фюзилад супер гербициди 1,0–2,0 литр ёки 20% ли Набудан - 1,5 литр меъёрда сепилади. Сабзи майдонларидаги кўп йиллик бошоқли бегона ўтларга қарши эса Зеллек супер 1,0 литр ёки 12,5 фоизли Фюзилад супердан 2,4-4,0 литр ҳисобида, бегона ўтларнинг бўйи 5–10 см бўлганда сепиш тавсия этилади.\nБодринг уруғларини катта майдонларга СБУ-2,4А(экиш) мосламасида, кичик майдонларда қўл кучи ёрдамида 70х30см, 90x20 см схемада экиш амалга оширилади. Уруғлар 4–5 см чуқурликка экилади, уруғ бир гектар майдонга 4–5 кг сарфланади. Экилган уруғлар ердан униб чиққач, уруғпалла барглари пайдо бўлган даврда бир маротаба ва битта чинбарг чиқарган даврда иккинчи маротаба, узил-кесил ҳар бир уяда 1 тадан ўсимлик қолдириб ягана қилинади.\nОш лавлаги уруғларини ёзги муддатда жанубий ҳудудларда 1–10 август, марказий ҳудудларда 5–30 июнь, шимолий ҳудудларда 1–10 июнда экиш тавсия этилади. Ушбу муддатда экиш учун ош лавлагининг маҳаллий “Диёр”, “Ягона” ва чет эл навларидан Бордо–237, Бикорес, Боро Ғ1, Пабло Ғ1 дурагайлари тавсия этилади. Уруғ сарфи 14–16 кг экиш 50+20x8 см схемаси бўйича амалга оширилади.


UzNews - Россияда мигрантлар билиши шарт бўлган минимал талаблар белгиланди\n3 июн 2021, 14:06\nРоссияда мигрантлар билиши шарт бўлган минимал талаблар белгиланди\nЭнди ишлашга рухсат ёки патент олмоқчи бўлганлар пойтахт номлари, Россиянинг таниқли арбоблари, асосий миллий, маданий ва диний урф-одатларни билишлари шарт.\nРоссия бош вазири Михаил Мишустин мигрантлар томонидан имтиҳон топширишда талаб қилинадиган минимал билим даражасига қўйиладиган талабларни тасдиқлади.\nУшбу талаблар Россияда ишлашга рухсат олиш ёки патент олиш учун мурожаат қилган чет элликлар томонидан рус тили хорижий тил сифатида, Россия тарихи ва Россия қонунчилигининг асослари бўйича топширадиган имтиҳонларида амал қилади.\nҲужжатга кўра, рус тили бўйича имтиҳонда меҳнат мигрантлари ижтимоий, кундалик ҳаётда ҳамда баъзи соҳалардаги маълумотларни қабул қила олиши, ўқиши ва талаффуз қилиши шарт. Бундан ташқари, талабгорлар ҳужжатлар, бланклар ва аризаларни тўлдиришни билишлари ҳам керак бўлади.\nРоссия тарихи бўйича имтиҳонда мигрантлар муҳим фактлар ва воқеаларни билишлари керак. Шунингдек, улар пойтахт, бошқа йирик шаҳарларнинг номларини, асосий давлат байрамларини ўрганишлари шарт бўлади. Россия қонунчилиги асослари бўйича Россия ҳудудида бўлиш пайтида чет эл фуқароларининг асосий ҳуқуқлари, эркинликлари ва мажбуриятлари тўғрисида хабардор бўлишлари талаб этилади.\nШунингдек, яшаш учун рухсатнома олиш учун талаблар кенгайтирилган. Энди хорижликлар эшитган барча гапларнинг маъносини тушуниши зарур. Қолаверса, асосий воқеалар хронологиясини, шунингдек Россия ва СССРнинг таниқли арбобларини, асосий миллий, маданий ва диний урф-одатларни ёдда сақлашлари шарт.\nМигрантлар ўз ҳуқуқлари, эркинликлари ва мажбуриятларидан ташқари конституциявий тузум асосларини, Россия меҳнат, фуқаролик ва оилавий қонунчилик тамойилларини ҳам билишлари керак.


Афғонистонда келаси ҳафтада бўлиб ўтадиган президентлик сайловлари олдидан Покистондаги афғон қочқинларини рўйхатдан ўтказиш ишлари бошланди.\nМуҳожирлар масаласи бўйича Халқаро ташкилот аъзолари 800 мингдан зиëд қочқинни рўйхатдан ўтказиш мақсадида келаси уч кун ичида Покистондаги қочинлар лагери ва бошқа нуқталарида 1600 та сайлов участкаси ўрнатилишини билдирган эди.\nЭслатиб ўтамиз¸ Афғонистондги собиқ қўмонданлардан бири Гулбиддин Ҳикматëр Покистондаги афғон қочқинларини яқинлашаëтган президентлик сайловида қатнашмасликка чақирган эди.\nПокистон расмийлари мамлакатнинг Жанубий Вазиристон вилоятида йўлга ўрнатилган портловчи мослама ишга солингани оқибатида 4 бола ҳалок бўлгани ва 5-нчиси жароҳат олганини маълум қилди.\nПокистон армияси матбуот вакили генерал Шавкат Султонга кўра¸ болалар йўлда ëтган қўлбола портловчи мосламани кўтарганида у портлаб кетган.\nПокистон полицияси мамлакат шарқидаги шиалар масжиди олдида содир этилган портлаш оқибатида 19 киши ҳалок бўлгани ва бир неча одам жароҳат олганини маълум қилди.\nҲодиса Покистоннинг чегара ҳудудидаги Сиалкот шаҳрида жума намози пайтида юз берган.


07:18 / 17.07.2018 | G'olibjon | 3623\nАссалому алайкум! Алҳамдулилло намоз ўқийман, яқинда уйланганман, қўшни қизни олганман. Аёлим хомиладор аёлим хам намозга бефарқ эмас, Қуръон ўқиган, ота-онамга муомиласи яхши. Аёл киши эрини айтганини қилиши, эрига итоат қилиши керак дейилган. Афсус мен ҳоззир Россиядаман, аёлим дадам ва аямлар билан қолган, бир куни телефон қиловдим, қўрқябман деб ўз уйига ётгани чиқиб кетибди. Кейин мен телефон қилиб “чиқсанг сўраб чиққин бошқа пайт чиқма” дедим хўп деди. Бир хафта ўтгач ўзинг қўрқётган бўлса хар замон чиқиб туравер деб айтмоқчи бўлдим ва уйга тел қилдим афсус яна уйига чиқиб ётгани кетган экан. Мен соғиниб гаплашгим келаётган аёлимдан бу ишидан кейин тел хам қигим келмай қолди нима қилишни билмай қолдим. Аёлимга эрга итоат қилмасанг ранжитсанг то кўнглини олгунингча фаришталар яқинлашмас экан дедим. У оғриб қолудим деди мен нима қилай маслахат берилар кўнглимдан қолганга ўхшаб қолди. Маслаҳатинглар учун раҳмат.\n- Ва алайкум ассалом! Ўзингиз ёнида бўлмаганингиздан кейин юзта гапингиздан 99тасига амал қилиб, биттасига амал қилмаса эрга итоат қилиш керак деган нарсани суистеъмол қилманг. Аёл киши сиз ўйлаганчалик чўри ҳам эмас. Ҳар тўрт кунда бир зиммангизда тўшакдаги ва ширин муомала кўриш, ширин гаплар эшитиш каби ҳақлари бор. Савоб умид қилиб сизни ўрнингизга ота-онангиз учун қилган хизматлари бор. Аслида ўша хизматларни қилиш шаръан асло зиммасига вожиб эмас. Валлоҳу аълам!\nХуфтон намозини қанча кеч ўқиса шунча яхшими?\nЭмикдош қариндошлар мулоқоти


Жаҳон банкининг “Doing business” индексида 69-ўринни эгаллади\nmy.gov.uz портали орқали давлат хизматларини кўрсатиш имконияти яратилди\nХизматлардан электрон фойдаланиш бўйича мурожаатлар юбориш тизими ривожланмаган. Шу билан бирга реал вақт режимида кўрсатиладиган хизматлар умуман мавжуд бўлмаган\n254 та давлат хизматидан фойдаланиш имконияти мавжуд\nДавлат хизматларини кўрсатиш тартиби такомиллаштирилди\nДоимий яшаш ёки рўйхатдан ўтган жойи бўйича фойдаланишга мажбур бўлган\nДавлат хизматларидан экстерриториал тамойил асосида (яшаш манзилидан қатъий назар) исталган ҳудудда фойдаланиш имконияти яратилди\nЯгона мониторинг давлат тизими мавжуд бўлмаган\nРеспублика бўйича барча Давлат хизматлари марказларини реал вақт режимида (онлайн) кузатиш имконини берувчи Ситуацион марказ ишга туширилди\nМазкур тизим мавжуд бўлмаган.\nБир-бирига зид, тўлиқ таҳлил қилинмаган ва коррупция ҳолатларига олиб келиши мумкин бўлган қарорлар қабул қилиш амалиёти кузатилган.\n“E-qaror” тизим орқали 17 мингдан ортиқ маҳаллий давлат ҳокимияти органларининг қарорлари ва фармойишлари белгиланган тартибда қабул қилинди ва барча фуқаролар танишиб чиқиш учун шу тизим орқали эълон қилинди.\nДавлат хизматининг унификацияланган ҳуқуқий асослари, давлат хизматчиларининг мақомини белгиловчи ягона нормалар, уларнинг фаолиятини баҳолаш мезонлари шакллантирилмаганлиги давлат хизматчиларининг профессионал корпусини яратиш имконини бермаган.\nЎзбекистон Республикаси Президенти ҳузуридаги Давлат хизматини ривожлантириш агентлиги ташкил этилди.\nДавлат фуқаролик хизматчилари вакант лавозимлари ягона очиқ портали – vacancy.argos.uz платформаси ишлаб чиқилди.\nУшбу соҳада ягона концептуал ҳужжат мавжуд бўлмаган.\nЎзбекистон Республикаси Президенти Фармони билан “2021-2025 йилларда фуқаролик жамиятини ривожлантириш Концепцияси” тасдиқланди.\nОлий Мажлис Қонунчилик палатасида ННТларнинг доимий вакили институтини жорий этиш бўйича тегишли ишлар амалга оширилмоқда.\nМулоқотни амалга оширишда давлат органлари ва фуқаролар ўртасида боғлаб турувчи “кўприк”нинг йўқлиги давлат органлари фаолиятидаги муаммоларни аниқлаш ҳамда фуқароларнинг ҳуқуқлари ва қонуний манфаатларини ҳимоя қилиш жараёнларига салбий таъсир кўрсатган.\nҲар бир давлат органи, шу жумладан ҳуқуқни муҳофаза қилувчи органлар ҳузурида жамоатчилик кенгашлари ташкил этилди. Ушбу кенгашларнинг таркиби ННТлари, ОАВ ва фуқаролик жамиятининг бошқа институтлари вакилларидан ташкил топган.\nННТларнинг умумий сони 100 баробарга ошди\n1991 йилда 95 тани ташкил этган\n9 200 дан ошди\nННТларини давлат рўйхатидан ўтказиш муддатлари 2 мартага қисқартирилди\nННТни қайта рўйхатдан ўтказиш муддати 4 марта қисқартирилди\nННТларни рўйхатдан ўтказганлик учун белгиланган давлат божи миқдорлари 4 баробаргача камайтирилди\nреспублика ННТларини давлат рўйхатидан ўтказиш учун ундириладиган давлат божи ставкаси БҲМнинг 4 баравари\nвилоят ННТлари учун – БҲМнинг 2 баравари миқдорида бўлган\nреспублика ННТларини давлат рўйхатидан ўтказиш учун ундириладиган давлат божи ставкаси БҲМнинг 3 баравари миқдорида\nвилоят ННТлари учун – БҲМнинг 50% миқдорида белгиланди\nННТлар фаолиятининг амалга ошириш ва ушбу фаолиятни назорат қилиш тартиблари либераллаштирилди\nННТларнинг барча тадбирлар рўйхатдан ўтказувчи орган билан келишили мажбурий эди.\nННТ томонидан ўтказиладиган тадбирларни хабарнома шаклига ўтказилди.\nБундай электрон тизим мавжуд бўлмаган.\nННТларни давлат рўйхатидан ва қайта рўйхатдан ўтказиш, шунингдек уларга давлат хизматларини кўрсатишнинг электрон тизими (e-ngo.uz) ишга туширилди.\nҚонунчиликда ННТ фаолиятини мониторинг қилиш муддатлари ва даврийлиги, масъул ходимнинг ҳуқуқ ва мажбуриятлари аниқ белгилаб қўйилмаган эди.\nННТлари фаолиятини мониторинг қилиш тартиби такомиллаштирилди ва соддалаштирилди.\nННТлар фаолиятини давлат томонидан қўллаб-қувватлаш ишлари кучайтирилди\nАввал бундай шароит яратилмаган.\nБарча ҳудудларда ўз биносига эга бўлмаган ННТларни қўллаб-қувватлаш мақсадида “Нодавлат нотижорат уйлари” ташкил этилди.\nННТларга давлат бюджети томонидан ажратилган маблағлар миқдори\n2020 йилнинг кўрсатгичлари 2016 йилга нисбатан 4 баробарга ошди\n2016 йилда 10 млрд. сўм\n2020 йилда 40 млрд. сумга яқинлашди\nННТларга хорижий донорлардан ажратилган маблағларнинг миқдори ошди (АКШ долл. млн.)\n2020 йилнинг кўрсатгичлари 2016 йилга нисбатан деярли 13 баробарга ошди\n2016 йилда – 4\n2020 йилда – 51\nННТлар фаолиятига эътибор кучайтирилди\nМазкур кўкрак нишони мавжуд бўлмаган\n“Фуқаролик жамиятини ривожлантиришга қўшган ҳиссаси учун”кўкрак нишони таъсис этилди ҳамда соҳанинг 126 нафар фаоллари ушбу юксак мукофот билан тақдирланди


Сауль Альварес дунёдаги энг кучли 3 боксчи ҳақида гапирди / Olamsport.com\nСауль Альварес дунёдаги энг кучли 3 боксчи ҳақида гапирди\nТеглар : Сауль Альварес\nЎрта вазнда WBА ҳамда WBC камарлари соҳиби Сауль Альварес вазн тоифасидан қатъи назар кимларни дунёнинг энг яхши боксчилари деб билишини айтди.\nУнга кўра, P4P рейтингининг мутлақ етакчисини аниқлаш қийин.\n"Менинг энг яхши P4P рейтинг версиям? Теренс Кроуфорд, Теофимо Лопес, Наоя Иноуэ. Битта одамни танлаш қийин. Шунингдек, Василий Ломенченко, Жервонта Девис ва Райан Гарсияни томоша қилишни яхши кўраман", - дея Алвареснинг сўзларини келтиради BoxingScenе.\nЭслатиб ўтамиз, келаётган дам олиш куни Сауль ўз вазнида бирлаштирувчи жанг ўтказади. У Арлингтон (АҚШнинг Техас штати) шаҳридаги аренада мексикалик WBО камари соҳиби Билли Жо Сондерс билан тўқнаш келади.\nЖейк Пол Канелога: "Сени тириклигингча еб қўяман" 4\nКанело Мейвезернинг жангига муносабат билдирди 1\n08 май 20:13:05\nKamtar bola ekan


Иқтисодиёт » Страница 2 » Жиззах ҳақиқати газетаси расмий сайти\nЖиззах ҳақиқати газетаси » Иқтисодиёт » Страница 2\nМЕВА-САБЗАВОТЛАР ФАҚАТ ЭКСПОРТГА Ўзбекистон Республикаси Президентининг 2020 йил 11 майдаги "Республика ҳудудларини қишлоқ хўжалиги маҳсулотлари етиштиришга ихтисослаштиришбўйича қўшимча чора-тадбирлар тўғрисида"ги Қарори ижросини таъминлаш юзасидан ҳудудда босқичма-босқич, режа асосида\nВилоят Ахборот ва оммавий коммуникациялар бошқармаси ташаббуси билан Ўзбекистон Республикаси Президентининг коронавирус пандемиясига қарши курашиш ва унинг иқтисодиёт тармоқларига салбий таъсирини юмшатиш, аҳоли ҳамда тадбиркорлик субъектларини қўллаб-қувватлаш борасидаги фармон ва қарорларининг\n"Жиззах ҳудудий электр тармоқлари корхонаси" АЖ ходимларининг меҳнати эътироф этилди.\nПрезидентимиз 26 май куниўтказган видеоселекторда таъкидланганидай, карантиндан сўнг иқтисодиётни тиклаш муҳим ва кечиктириб бўлмас вазифадир. Жиззах вилояти давлат солиқ хизмати идоралари томонидан бу борада қандай ишлар амалга оширилаяпти?\nВилоятимизда янгидан бунёд этилаётган биноларнинг аксарияти давлат-хусусий шерикчилик асосида инвесторлар томонидан қуриб берилмоқда. Шундай биноларнинг 5 таси ўтган йили фойдаланишга топширилди. Айни пайтда Жиззах шаҳрида республикада энг катта 2000 м2майдонга эга замонавий давлат хизматлари\nФориш туманида 2-сектор раҳбари ташаббуси билан Яссикечув маҳалласи ҳудудида 100 та иссиқхона қурилиши бошлаб юборилди. Бир сотиҳдан иборат мазкур иссиқхоналар туманнинг 100 нафар ишсиз ёшлари бандлигини таъминлаш мақсадида барпо этилаяпти. Енгил конструкцияли иссиқхоналарда лимон ва сабзавот\nМамлакат қишлоқ хўжалигининг муҳим тармоғи — чорвачиликни саноат асосида ривожлантиришга алоҳида эътибор қаратилаяпти. Амалгаоширилаётган ислоҳотлар аҳолининг арзон гўшт ва сут маҳсулотларига бўлган талабини қондиришнинг муҳим омили бўлиши, шубҳасиз. Чорвадорлар олдида турган муҳим вазифанинг\nБАРЧАНИНГ БИЛИШИ ЗАРУР\nАмалдаги қонунчиликка кўра, ташкилот ва корхоналарнинг раҳбарлари, тадбиркорлар дам олиш, байрам кунлари ўз жамоаларидаги ҳамкасбларини ишга жалб этишлари қатъий ман қилинади. Бу Меҳнат Кодексининг 130-моддаси билан мустаҳкамлаб қўйилган.\nБу йил баҳор кутилмаган офатлари билан кўпчиликни шошириб қўйди. Аввал коронавирус пандемияси, кейин Бухородаги довулдан нафас ростлашга улгурмай Сардобадаги сув тошқини.Талафотлардан зарар кўрган аҳоли аввалига қаттиқ саросимага тушиб қолди. Аммо давлатимиз раҳбарининг шахсан ўзи воқеа жойига


"QO’QON 1912" профессионал футбол клуби » “Милан” футболчилари нимадан аламларини олишди?\n“Милан” футболчилари нимадан аламларини олишди?\nИталия “А” сериясининг навбатдаги турида сафарда сўнгги дақиқаларда “Ювентус”га имкониятни бой берган “Милан” футболчиларига мағлубият қаттиқ таъсир қилди.\nУчрашувда финал ҳуштаги чалиниши билан меҳмонлар ҳужумчиси Карлос Бакка ўйинни бошқарган бош ҳакам Давид Массуга очиқчасига норозилигини билдирган билдирди. Вазиятга аралашган “Милан” бош мураббийи Винченцо Монтелла ўз футболчисини ҳакамга таъқиб қилишига йўл қўймади.\nСтадиондан ечиниш хонасига қайтган айрим футболчилар эса “Ювентус”нинг тарихий ғалабалари акс этган портретларга зарар етказишди. Дарвозабон Жанлуижи Доннарумма эса ечиниш хонаси эшигини оёқлари билан тепиб кириб, ўйин ҳисобида норозилигини шу тарзда баён этишга уринди.


Газета СБХ / 2014 год / № 41 / Бизнинг лойиҳалар\nТаҳририятимизга «СБХ» ва «Норма маслаҳатчи» газеталари мухлисларидан ҳамда «NORMA» АҚТ фойдаланувчиларидан ҳар хил савол ва истаклар билдирилган хатлар тез-тез келиб туради. Яқинда «Baraka Kompressor Servis» МЧЖ бош бухгалтери Лариса АНТОНОВАдан бир хат олдик. У ўз мактубида 1UZ дастури ҳақида жуда илиқ сўзларни баён этган. Биз Лариса билан боғланиб, бундай хайрихоҳлик, меҳри баландлик сабаблари билан қизиқдик. Сабаблари эса салмоқли экан.\nЛариса ўз сўзини илгари бухгалтерия дастурларида ишлаб кўрмаганлигидан, кўпдан буён бухгалтерия ҳисобини автоматлаштириш ҳақида ўйлаб юрганлигидан бошлади. Тасодиф туфайли norma.uz сайтига кириб қолибди-ю, у ердаги эълондан 1UZ дастури ҳақида хабар топибди. Маҳсулотнинг нисбатан қиммат эмаслиги, энг муҳими ўзимизда, мамлакатимизда ишлаб чиқарилганлиги уни қизиқтириб қолибди. Лариса намойиш учун мўлжалланган ифодани кўчириб олиб, дастурни ўрганиш, ўзлаштиришга киришган. Ҳар қандай янгиликда бўлгани каби бу маҳсулот ҳам қатор саволлар келтириб чиқарган. Бухгалтер уларга жавоб излаб «Bepro-Norma» ишлаб чиқувчиларига мурожаат қилган. Улар дастурнинг барча жиҳатларини бутун икир-чикирларигача тез, лўнда қилиб тушунтириб беришган. Лариса ҳамма жиҳатларини чамалаб кўриб, 1UZ дастурини сотиб олиш керак деган фикрга келган. Раҳбари шартномани имзолашда ортиқча тихирлик қилмаган.\nФойдаланувчи тариқасида тажрибаси кўп бўлмаса-да, Лариса дастурни анча тез ўзлаштиришга муваффақ бўлган. Тўғри, шу аснода баъзан «Bepro-Norma» мутахассисларига маслаҳат сўраб мурожаат қилган пайтлари ҳам бўлди. Ташкилотларнинг зарур маълумотларини сабр ва чидам билан териб компьютерга киритиш Лариса учун ишнинг энг қийин жиҳати бўлди деса бўлади. Гап шундаки, Л.Антонова иккита ташкилотда бухгалтерия ҳисобини олиб боради. Саъй-ҳаракатлар беҳуда кетмади – барча маълумотлар билан «тўйинган» дастур бемалол бухгалтер вазифасини ўтай олар экан. Солиқ ҳисоботлари ва тўлов қоғозларини шакллантириш бунга яққол мисолдир. «Сичқонча» бир неча бор ишга солингани ҳамони икки дақиқа ўтар-ўтмас ҳисоботлар ҳам, тўлов топшириқномалари ҳам тайёр бўлади. Маълумотлар компьютер экранида шундоққина кўриниб туради, бухгалтернинг вазифаси эса дастурнинг кибернетика заковати маҳсули бўлмиш ҳисоб-китобларини яна бир карра солиштириб кўриб, ишда қўллашдан иборатдир. Фойдаланишга жўнлиги, вазифаларни билимдонлик билан бажариши, интерфейс тушунарли эканлиги, дастур ишлаб чиқувчилари техник жиҳатдан мунтазам равишда қўллаб-қувватлаб туришлари ва хизмат кўрсатишлари, шунингдек дастур бухгалтерия ишини бир вақтнинг ўзида бир неча фирмада юритишга имкон бериши ўз самарасини берди. Ларисанинг 1UZ дастурига меҳри ортиб, уни яхши кўриб қолди. «Мен дастур муаллифлари ва ишлаб чиқувчиларига сифатли, фойдали маҳсулот яратганликлари учун, шунингдек кўрсатган ёрдам ва кўмаклари учун миннатдорчилик билдиришни истардим. Ҳозирги кунда дастурдан фойдаланиб турганларни ва ундан келгусида фойдаланишга аҳд қилганларни ўйлаб қилинган ғамхўрлик учун ҳам раҳмат айтиш керак».\nДастур фойланувчисининг дил сўзларини мухбиримиз


МУҲАММАД (ﷺ) ҲАЁТЛАРИ. Туғилишларидан олдинги ҳодисалар (давоми) — KUKALDOSH.UZ\n15.04.2019 / - Ислом тарихи, Мақолалар\nСаййида Омина ҳомиладор эканлигини ҳис қилганидан бир неча кун ўтгач, туш кўрдилар. Тушларида ғойибдан бир овоз: “Сен ҳомиладор бўлдинг ва тез орада она бўласан!” деб нидо қилди. Мана шу каби ҳодисалар бир неча маротаба такрорланди. Вужудида кўтариб юрган фарзандининг шаъни улуғ бўлиши ҳақидаги хушхабар тушлар қайта-қайта такрорланди.\nБир куни яна шундай туш кўрдилар. Тушларида ичларидан бир нур чиқиб бутун ер юзини ёритганмиш. Бу нурнинг зиёсидан ҳатто Шом ерларидаги Бусро қасрлари ҳам кўринган экан.\nКунлар ўтди, кунларга уланиб ойлар ўтди. Ва ниҳоят ўша муборак кун келди. Сайидимиз Ийсо алайҳиссаломнинг таваллудларидан бошлаб ҳисоблаганда 571-йили робиъул аввал ойининг 12-санаси, душанба куни Пайғамбаримиз (соллаллоҳу алайҳи ва саллам) дунё юзини кўрдилар. У зот билан бир нур чиқиб машриқ билан мағриб орасини ёритди.\nСаййида Оминанинг қалби саодатга тўлди. Эндигина туғилган гўдак у таваллуд топишидан олдин вафот этган суюклисидан бир юпанчдек бўлди, гўё. Суюкли Абдуллоҳнинг ўғли Муҳаммад (соллаллоҳу алайҳи ва саллам) дунёга келганининг хушхабарини етказиш учун хизматкор қизни Абдулмуттолибнинг олдига юбордилар\nБобо дарҳол саййида Оминанинг уйига етиб келди. Унинг бутун вужуди шодлик ва хурсандчиликка тўлган эди. Набирасини олиб бағрига босганча Каъбаи мушаррафага олиб келди. Унинг атрофида айланиб тавоф қилди. Аллоҳнинг ушбу неъматига шукрлар айтиб, дуолар қилди ва унга Муҳаммад деб исм қўйди. Бундан олдин араблар ичида ушбу исм машҳур бўлмаган эди. Лекин Аллоҳ таолонинг ўзи унга бу исмни илҳом қилди. Ундан “Нима учун бу исмни қўйдингиз?” деб сўралганда у: “Самода Аллоҳнинг ҳузурида ҳам, ерда инсонлар ҳузурида маҳмуд (мақталувчи) бўлиши учун”, дея жавоб қилади.\nМуҳаммад (соллаллоҳу алайҳи ва саллам) етти кунлик бўлганларида Абдулмуттолиб Каъба атрофида туялар сўйиб зиёфат берди. Инсонлар жамланиб, зиёфат қилишиб, Аллоҳдан ушбу янги меҳмоннинг қадами қутлуғ бўлишини ва отасининг ўрнини босишини, обрўси юксак, қадри баланд ва умри баракали бўлишини тилаб дуолар қилишди.\nПайғамбаримиз туғилган йили ўта муҳим ва ажабланарли ҳодиса бўлиб ўтган эди. Шунинг учун ҳам у йил ана шу ҳодисанинг номи билан боғлиқ равишда “Фил йили” деб аталган эди.\nУнинг қиссаси қуйидагича:\nҲабашистон подшоси Нажоший Яманга Абраҳани ҳоким қилиб тайинлаган эди. У даврда ҳам инсонлар Аллоҳнинг байтини ҳаж қилиб зиёрат қилишар ва Каъбанинг атрофида тавоф қилишар эди.\nБуни кўрган Абраҳа инсонларни Каъбадан буришни хоҳлади. Шу ниятда катта қаср қурдирди ва уни Яманнинг пойтахти Санъода бор жамики зийнат ва безак турлари билан безатди. Сўнгра унга “Қулайс черкови” деб ном қўйди ва Нажошийга қуйидагича хат ёзди:\n“Подшоҳим, мен сиз учун шу вақтгача ҳеч бир подшоҳ учун қурилмаган каниса (черков) қурдим. Аммо, арабларнинг ҳаж зиёратини ушбу черковга бурмагунимча бу ишимдан фахрлана олмайман”.\nИнсонларга ушбу мактуб ҳақида хабар борганидан сўнг, бир киши қаттиқ ғазабланди. Дарҳол Абраҳа қурдирган ўша канисага бориб ҳожат ушатиб кетди. Абраҳага бу хабар етиб борди. У: “Бу ишни ким қилди?” деб сўраганида, унинг одамлари: “Бу ишни араблар ҳаж қиладиган Маккадаги байтнинг аҳолисидан бўлган бир араб қилиб кетди”, деб жавоб беришди. Бундан Абраҳанинг жаҳли чиқди ва ана шу байтга, яъни Каъбага қўшин тортиб бориб, уни бузиб ташлашга онт ичди.\nАскарларига жанг тадоригини кўришни буюрди. Барча зарур тайёргарликлар кўрилгач, қўшин йўлга чиқди. Улар билан бирга Маҳмуд исмли баҳайбат фил ҳам бор эди. Юра-юра Маккаи Мукарраманинг яқинига етиб келишди.\nАбраҳа Байтул Ҳарамни бузиш учун ҳужумга тайёргарлик кўра бошлади. Шу сабабли Каъба ходимига, яъни Макканинг ҳокими саналмиш Абдулмуттолибга одам юбориб, ундан қаршилик қилмасдан, йўлни бўшатиб қўйишини талаб қилди. Абдулмуттолиб бундай қудратли қўшин қаршисида нима ҳам қила оларди, ахир Қурайш қабиласи улардан анча заиф бўлса.\nУ қўйларини ва туяларини тўплади ва одамлар билан тоғ тепасига чиқиб кетди. Шунда одамлар унга: “Эй Абдулмуттолиб, туяларинг учун қайғурасан-у, Аллоҳнинг байти учун қайғурмайсанми?!” дейишди. Абдулмуттолиб уларга: “Туялар меники, уларни ҳимоя қилиш менинг зиммамда. Аммо Каъба эсаАллоҳники, Ўзи ҳимоя қилади”, деб жавоб берди.\nАбраҳа қўшини ва фили билан Маккага бостириб кирди. Каъбанинг яқинига етганда филни у томон йўналтирди. Абраҳа фил ёрдамида Каъбани бузишни режалаштирганди. Лекин фил орқага қайтди ва олдинга бир қадам ҳам ташламай туриб олди. Абраҳанинг жаҳли чиқиб филни қамчи билан урди, Каъбага ҳар томондан ҳайдаб кўрди. Лекин фойдаси бўлмади. Ҳатто, охир-оқибат фил ерга ётиб олди.\nАллоҳ таоло Ўз байтини Абраҳа ва қўшинининг зулмидан ҳимоя қилиш учун Абобил қушларини юборди. Ҳар бир қуш ўзи билан уч дона тош олиб келарди: бир донаси тумшуғида ва қолган иккитаси оёқларида. Ҳар бир тошда, кимнинг устига тушиши ҳам ёзилган эди. Бу Аллоҳ таолонинг қудратидир:\nوَمَا يَعْلَمُ جُنُودَ رَبِّكَ إِلَّا هُوَ وَمَا هِيَ إِلَّا ذِكْرَى لِلْبَشَرِ (۳۱)\nРоббингнинг аскарларини Ўзидан бошқа ҳеч ким билмайдир. Ва у (дўзах) башарият учун эслатмадан ўзга ҳеч нарса эмасдир. (Муддассир сураси, 31-оят).\nТошда кимнинг исми ёзилган бўлса, ўша одамнинг бошига тушар ва уни ҳалок қилар эди… Абраҳага ҳам тошдан насибаси етди. Тош теккандан сўнг унинг бармоқлари битта-биттадан тўкила бошлади. Уни Яманнинг пойтахти Санъога олиб келишганида, кичрайиб, жўжадек бўлиб қолганди. Охири юраги ёрилиб ўлим топди.\nБу ҳодиса Пайғамбаримиз соллаллоҳу алайҳи ва саллам туғиладиган йили бўлганди. Аллоҳ таоло бу иш билан Қурайш аҳлига: “Каъбани Абраҳа ва унинг қўшинидан мана шу туғилажак гўдак сабабли сақлаб қолдим. Унинг Аллоҳ наздида ҳам, инсонлар орасида ҳам обрўси юксак бўлади”, дейишни хоҳлагандек, гўё.\nАллоҳ таоло ушбу ҳодисани Қуръони Каримнинг бир сурасида тўлиқ тасвирлаб берган. У “Фил” сураси деб номланади:\n“أَلَمْ تَرَ كَيْفَ فَعَلَ رَبُّكَ بِأَصْحَابِ الْفِيلِ (۱) أَلَمْ يَجْعَلْ كَيْدَهُمْ فِي تَضْلِيلٍ (۲) وَأَرْسَلَ عَلَيْهِمْ طَيْرًا أَبَابِيلَ (۳) تَرْمِيهِمْ بِحِجَارَةٍ مِنْ سِجِّيلٍ (۴) فَجَعَلَهُمْ كَعَصْفٍ مَأْكُولٍ (۵)”\nБас, уларни қурт еб ташлаган ўсимликка ўхшатиб юбормадими?\nУшбу ҳодиса Каъбани бузишни ёки бўлмаса унга қандайдир зарар етказишни мақсад қилган ҳар қандай мутакаббир золим учун ибрат бўлди.\n“Ҳаяту Муҳаммад(ﷺ)” китобидан


Марҳум президент Ислом Каримовнинг суянгани уни салкам пайғамбар ўрнида кўрган ёшлар ва қариялар эди.\nУ бир парча нон учун хорижга чиқиб кетганларни “дангасалар” деб ҳақоратлаганида ҳам шулар унга қарсакбозлик қилганди.\nЎлгани ҳақида хабарлар пайдо бўлганида “президентимиз ўлмаган, бу гапларни ғаламислар тарқатяпти”, деганлар, ижтимоий тармоқларда гўёки ўликни тирилтиришга бел боғлаганлар ҳам шу ўзимизнинг ёшларимиз эди.\nУнга қарши гапирганларнинг “пешонасини ўриб ёриш”га тайёр ана шундай ҳайбаракаллачи ёшларнинг бир гуруҳи бугун президент ваъда қилган уйни ололмай, овораи сарсон бўлиб юрибди.\nБу йигит-қизлар Ўзбекистон ёшлари иттифоқи ташкилоти, яъни янги президент аввалги давлат раҳбарига ҳаддан зиёд кўнгли суст кетган “Камолот”нинг ўрнига ташкил этган уюшманинг аъзолари.\nСадоқати ва режимни мустаҳкамлашдаги хизматлари эвазига Ислом Каримов ҳукумати 2014 йилда уларнинг 630 нафарига Тошкентнинг Сергели туманидан уй-жой бериш ҳақида қарор қабул қилган.\nКейинчалик бу қарор янги президент имзолаган бошқа бир ҳужжат билан мустаҳкамланган бўлса-да, улар ҳамон уй-жойсиз қолмоқда.\nМатбуотда тарқатилаётган хабарлардан маълум бўлишича, бу ёш оилаларнинг муаммосини ҳатто мамлакат ёшларининг кўп йиллик етакчиси Қаҳрамон Қуронбоев ҳам ёки ҳал қила олмаяпти, ёки ҳал қилишдан қочиб юрибди.\nМусофир юртда уй-жойсиз юриш ҳақиқатда жуда мушкул. Буни бошига тушганлар чуқур ҳис қилади. Ҳар кимнинг ҳам ўз бошпанаси бўлсин.\nСобиқ “камолот”чи ёшларнинг уй масаласида матбуотда айтган гапларини ўқиб, бир жиҳатга эътибор қаратдим.\nМақола бу ёшларнинг “президентимиз, президентимиз”, деган гаплари билан тўла. Бирортаси “ватанимиз”, демаяпти.\nМуаммоси ечимини топишга ҳам президентни қалқон қиляпти. “Кадрларимиз руҳлантирилмаса, яна чет элга чиқиб кетишлар бошланади”, деган дағдағага ўхшаган иддао ҳам бор гапларида.\nФақат президент, президент, деб эмас, олган уйим халқимга, ватанимга кўпроқ хизмат қилишимга асқатади”, деб айтинглар сизлар ҳам!\nОдамлар сизларнинг тимсолингизда ўша Каримов маддоҳларини кўришдан безиб қолган. Қолаверса, бугунги президент сизлардан маддоҳликни эмас, халққа хизмат қилишни сўраяпти.\nСиз эса ҳалиям эски одатингиздан воз кечадиганга ўхшамайсиз. Ўша уйлар учун берилган сертификатларни бекор қилиб, уларни ҳеч бўлмаганда ҳақиқий илм йўлида бир иш қилаётган тенгдошларингизга бериш керак, дегим келади.\nЛекин, начора, сизлар ҳам шу халқнинг фарзандларисизлар. Бошпанасизликдан худо сақласин.\nСизларга аталган уйлар ўзларингизга насиб қилсин. Лекин эски одатингизни ташланг…\ndata-title="Президентпараст ёшлар уйсиз қолмоқда" data-description="<!-- wp:paragraph --> <p>Марҳум президент Ислом Каримовнинг суянгани уни салкам пайғамбар ўрнида кўрган ёшлар ва қариялар эди. </p> <!-- /wp:paragraph --> <!-- ..." data-image="https://eltuz.com/wp-content/uploads/2016/11/rasm2034.jpg" data-url="https://eltuz.com/kundalik/208723/" data-services="facebook,odnoklassniki,twitter,telegram" data-counter="ig">\nОдамларни қўрқитган воқеа “учение” бўлиб чиқди (видео)\n17 май куни ижтимоий тармоқда одамларни ваҳимага солувчи видео пайдо бўлди. Йўл-йўлакай машина ойнасидан олинган тасвирда, милиция кийимидаги шахс ...\nНақд пул ечиб берувчи сеҳрли қўллар\nЎзбек сўмининг кескин девальвацияси – нақд пул танқислиги, банкомат ва пластик картадан пул ечиш муаммоларини таранглаштирди. 4 сентябр куни, ...


ТОШПУЛАТ РАХМАТУЛЛАЕВ СОГДИАНА: Самарқанд маҳаллалари: рақамлар остидаги воқелик\nУшбу масалалар юзасидан журналистлар ҳузурида “Маҳалла” хайрия жамоат фонди вилоят бўлими бошқаруви раиси ўринбосари Эркин Зубайдуллаев ва ушбу ташкилотнинг бош мутахассиси Фароғат Шокирова чиқиш қилишди.\nМатбуот анжумани давомида вилоятдаги маҳаллалар, уларда амалга оширилаётган ишлар хусусида қатор рақамлар келтирилди. Мана улардан айримлари.\nВилоятда 1105та маҳалла фуқаролар йиғини мавжуд, уларда 774 мингдан кўпроқ оила истиқомат қилади. Жорий йилнинг биринчи чорагида 18281 нафар гўдак дунёга келди, 5455та никоҳ қайд этилди, 691 эр-хотин ажралишди. Кейинги йилларда мамлакатимизда қизларни эрта турмушга узатиш олдини олиш учун олиб борилаётган маънавий-маърифий ишларга қарамасдан 2014 йилнинг биринчи чорагида никоҳ ёшига етмаган 4 нафар қиз фарзанд кўрган. Булунғур туманида иккита, биттадан Самарқанд ва Каттақўрғон шаҳарларида ана шундай ҳолат қайд этилган. 320 нафар ота-онанинг ўз фарзандларига салбий таъсир ўтказишлари аниқланиб, улар профилактик ҳисобга олинган.\nҚайд этилган айрим рақамларнинг асосли эканлиги журналистларда шубҳа уйғотди. Масалан, таъкидланишича, вилоятдаги барча маҳаллаларда “Ота-оналар университети” ташкил этилган ва жорий йилнинг биринчи чорагида улар томонидан 6276та тадбир ўтказилган экан. Бу ҳар бир маҳаллада ўртача 5-6тадан тадбир бўлиб ўтганлигини билдиради.\nҲар биримиз маҳаллада яшаймиз, атрофдаги маҳалларда нима гаплигидан озми-кўпми хабардормиз. Ушбу масалага аниқлик киритиш мақсадида турли маҳаллаларда истиқомат қиладиган танишларимдан сўраб кўрдим. Аксарият ўзи яшаб турган маҳаллада “Ота-оналар университети” мавжудлигидан ёки бу йўналишда қандайдир тадбир ўтказилаётганлигидан бехабарлигини уқтирди.\nМатбуот анжуманида унинг ташкилотчилари маҳаллардаги “Тўй-маъракаларни ўтказишга кўмаклашиш” гуруҳларининг саъй-ҳаракатлари билан бугунги кунда вилоятда тўй-маъракаларни бирмунча қисқартиришга эришилганлиги ҳақида сўз юритишди. Бу, ўз навбатида, журналистларнинг эътирозига сабаб бўлди. 300-500 кишилик фотиҳа тўйлари, 700-1000 меҳмон иштирокидаги никоҳ тўйлари, 2000-4000 киши қатнашаётган наҳор ошлар шу куннинг воқелиги эмасми?! Ёки ярим кечагача қулоқни қоматга келтирувчи мусиқа садоларининг аҳоли тинчлигини бузаётганлиги, тўйхўрларнинг асабига таъсир этиб, соғлигига зиён етказиши ўтмишда қолдими?\nУшбу муаммо юзасидан сўз юритган Журналистлар ижодий уюшмаси вилоят бўлими раиси, сенатор Фармон Тошев тўй-маъракаларни тартибга солиб, рисоладагидек ўтказишга эришиш шу кунларда ўта долзарблик касб этаётганлигини таъкидлади. “Ҳозирда ана шу муаммо муҳокамасига бағишланган вилоят фаоллар йиғилишига тайёргарлик ишлари олиб борилмоқда, – деди Ф.Тошев. – Унда бу йўналишдаги аниқ таклифлар ва уларни ҳаётга жорий этишнинг механизмларини ишлаб чиқиш кўзда тутилган”.\nЖурналистлар, шунингдек, жойларда маҳалла оқсоқолларига маҳаллий ҳокимиятнинг муносабати масаласини тилга олиб ўтишди. Маълумки, кейинги йилларда маҳалла ва унинг раиси зиммасига авваллари давлат органлари бажарган қатор вазифалар юклатилди. Бу вазифалар оқсоқоллардан қунт билан, масъулият сезган ҳолда ишлашни талаб этади. Аммо туман ва шаҳар ҳокимликларининг улардан қиладиган талаблари орасида коммунал тўловларни амалга ошириш, металлолом топшириш, газеталарга обуна ташкил этиш кабилар асосий талаб бўлиб қолмоқда.\nАфсуски, бу ҳолга “Маҳалла” хайрия жамоат фонди шаҳар ва туман бўлимлари одатий ҳол сифатида қарашмоқда. Бўлим бошқарув раислари ўзларини маҳалла оқсоқолларига кўра ҳокимликларга яқин тутишади. Айниқса, вилоят марказидаги маҳаллаларнинг оқсоқоллари йиғилишлардаги қўполликларга чидамасдан, хуноб бўлишмоқда. Ушбу мавзудаги гап-сўзлар турли учрашувларда, суҳбатлар чоғида тез-тез тилга олинмоқда. Бу ҳақда сўз юритганларни жазолашларини билган ҳолда ҳозирча бу мавзуни шу ерда тўхтатиб, келгусида аниқ мисоллар асосида унга қайтиш ниятим борлигини уқтирмоқчиман.\nМатбуот анжуманида “Маҳалла” хайрия жамоат фонди Самарқанд шаҳар бўлими бошқаруви раиси ва унинг атрофидагиларнинг иш услуби эскирганлиги, улар барча маҳаллаларга, айниқса, икки йил олдин Самарқанд тумани ҳудудидан шаҳарга ўтган маҳаллаларга керакли услубий ва бошқа ёрдам кўрсата олмаётганлиги хусусида ҳам фикр юритилди.\nМатбуот анжуманида, шунингдек, барча маҳалла посбонларини ҳам ўз вазифасига лойиқ деб бўлмаслиги, оилавий поликлиникалар ишидаги камчиликлар, жумладан, хорижда ишлаб келганларни тиббий кўрикдан ўткзиш ишлари доимо ҳам ўз вақтида бажарилмаётганлиги, айрим ҳолларда никоҳдан олдин келин-куёвлар номигагина тиббий кўрикдан ўтказилаётганлиги ҳақида аниқ мисоллар келтирилди.\nКўрсатиб ўтилган камчиликларни тугатиш борасида “Маҳалла” хайрия жамоат фонди вилоят бўлими бошқаруви раҳбарлари ва журналистлар очиқ тарзда фикр алмашишди. Бу муаммоларнинг тезроқ бартараф этилиши ҳамда ўз-ўзини бошқариш органлари зиммасига юклатилган вазифаларнинг самарали бажарилиши жамиятимиз ва давлатимиз тинчлиги ва равнақи учун, маҳаллардаги маънавий муҳитни янада соғломлаштириш йўлида хизмат қилиши таъкидланди.\nАвтор: Тошпулат Рахматуллаев на 13:10


Беларусда ITF таэквондо бўйича ўтказилган халқаро турнирда Ўзбекистон 34та медаль билан биринчи бўлди\n09:28 / 06.12.2016\nФото: ITF таэквондо Миллий ассоциацияси\n2−4 декабрь кунлари Минскда (Беларусь) «МДҲ очиқ кубоги — ITF таэквондо бўйича жаҳон кубоги» турнири бўлиб ўтди. Бу ҳақда ITF таэквондо Миллий ассоциацияси маълумотига асосланиб, «Газете.uz» хабар бермоқда.\nМусобақада Озарбойжон, Арманистон, Беларусь, Чехия, Эстония, Финляндия, Германия, Қирғизистон, Қозоғистон, Шимолий Корея, Латвия, Молдова, Россия, Словакия, Тожикистон, Туркманистон, Украина, Уэльс сингари 19та мамлакатдан 1,2 мингдан зиёд спортчи ташриф буюрди. Жумладан, Ўзбекистондан 47 вакил иштирок этди.\nТурнир якунида Ўзбекистон жамоаси 34 медални — 17 олтин, 1 кумуш, 16 бронзо қўлга киритди ва умумий ҳисобда биринчи ўринни эгаллади.\nТерма жамоа, шунингдек, эркаклар ўртасида жамоавий спаррингга тушиш бўйича биринчи ўринни қўлга киритди. Ёшлар бу борада учинчи бўлди.\nБеларусь Минск ITF\nБеларусь Донбассга ўз тинчликпарварларини юбориш таклифи билан чиқди\nФавқулодда вазиятлар вазири Рустам Джураев Беларусга ташриф буюрди\n«Қарамликни тугатамиз» - Беларусь Россияга озиқ-овқат маҳсулоти экспортини камайтиради


Трампнинг ўғли оиласи Россия ҳудудида лойиҳаларга эга эмаслигини айтди\nАҚШ президенти Дональд Трампнинг ўғли Эрик Трамп маълум қилдики, Trump Organization компанияси Россия ҳудудида лойиҳаларни йўлга қўймаган.\n"Россияда ҳеч қандай лойиҳаларимиз мавжуд эмас. Агар бизнинг Россияда лойиҳаларимиз бўлганида, бундай лойиҳаларда номимиз бўларди", деган Трампнинг ўғли Fox News эфирида. У компания ўз номини турли лойиҳаларга қўйишга одатланганини қайд этиб ўтган ва Trump Tower мисол тариқасида келтирилган.\nЯнварь ойида Дональд Трамп оилавий бизнесни бошқаришни ўғиллари кичик Дональд ва Эрикка топширганини маълум қилганди. Улар компания вице-президентлари ҳисобланишади.\nЎтган йилнинг ноябрида Slate нашри Trump Organization ва Альфа-банк (Россия) серверлари ўртасидаги алоқалар борлиги ҳақида хабар берганди. Ўшанда Трампнинг штаби бу маълумотни инкор қилди.\nШу йилнинг мартида Федерал қидирув бюроси Trump Organization ва Альфа-банк серверлари ўртасидаги алоқаларни ўрганишни қайтадан бошлади. ФҚБ маълумотларига кўра, Альфа-банкнинг икки сервери орқали Trump Organization серверларига 2,7 мингдан ортиқ хабар жўнатилган. Олдинроқ бунга спам ёки электрон почта орқали юборилган маркетинг сифатида қаралганди.\nЭрик Трамп Trump Organization Альфа-банк\nЛионель Месси Альфа-банк юзига айланди\nТрамп ўз компаниясини тарк этди\nТрамп Саудия Арабистони билан боғлиқ компаниясини ёпди\nНью-Йоркдаги Trump Organization томонидан қурилган уйлар қайта номланди


01.08.2021 08:19 0 2302\nБугун кундуз куни Ўзбекистонда кам булутли, иссиқ об-ҳаво сақланиб туради. Шамол 7-12 м/с тезликда эсади, баъзи жойларда 17-22 м/с гача кучайши мумкин. Ҳарорат фони кўтарилади ва 35-40° ни ташкил этади.\nПойтахтимизда ҳаво бироз булутли бўлади, ёғингарчилик кутилмайди. Шамол тезлиги 12-17 м/с гача кучайши мумкин. Ҳаво 36-38° гача исийди.\nРеспубликанинг тоғли ҳудудларида баъзи жойларда қисқа муддатли ёмғир ёғиши, момақалдироқ бўлиши мумкин. Шамол 7-12 м/с тезликда эсади. Ҳаво ҳарорати 25-30° бўлади.\nҲодиса 24/09, 12:01\nҲодиса 23/09, 17:43\n24 сентябрь кунги об-ҳаво маълумоти билан танишинг


Берилган саволларга жавоблар:\nБотир Расулов, Тошкент шаҳар, Сергели тумани:\nТошкент шаҳар халқ депутатлари туман Кенгашларига бўлиб ўтаётган сайлов жараёнларида БПТ нинг роли қай даражада? Мазкур жараёнда уларнинг иштирокини айнан нималарда кўриш мумкин?\nНурулло ОМОНОВ, Бухоро вилояти, Пешку тумани:\nПартиянинг аҳолини иш билан таъминлаш борасида олиб бораётган аниқ амалий ишларини айтиб бероласизларми? Аҳоли бандлигини таъминлашдаги хисоботларда кўрсатилаётган соҳта маълумотларга чек қўйиш борасида партия нима ишлар қиляпти?\nМақсад ИСАБАЕВ, Наманган вилояти, Чортоқ тумани:\nПартиянинг парламентдаги фракциясини 2017 йилдаги фаолияти юзасидан аниқ статистик маълумотлар берсангиз.\nЖумладан, давлат ҳокимияти ва бошқаруви идоралари раҳбарарининг ахборотларини эишитиш юзасидан қилган ташаббуслари сони, олиб борилган назорат-таҳлил фаолияти: сўровлар юбориш, эшитувлар ташкил этиш ҳамда текширувлар йўналиши бўйича рақамларда маълумотлар берсангиз.\nЎктам Рўзиев, Касби тумани:\nМоддий ёрдам ва нафақа қай тартибда тайинланади?\nАссалому алейкум Халқ Демократик Партияси рахбарияти. Мен юридик ташкилот рахбариман. Партиянгизга қандай аъзо бўлишим мумкин ва аъзо бўлсам партия менинг хуқуқ ва манфаатларимни қандай химоя қила олади? Партияга аъзо бўлиш менга қандай манфаат олиб келади? Жавобингиз учун олдиндан миннаддорчилик билдираман.\nСаҳифалар: 1 2 3 4 Навбатдагиси


19:18, 01.04.2021 828\nИжтимоий тармоқларда Самарқанд вилоятида эканлиги айтилган кўприкнинг қулаб тушгани тасвирланган сурати тарқалган. Шунингдек, суратга берилган изоҳда кўприк 2020 йил ноябрь ойида қурилгани айтилади.\nМаълумотларга кўра, қулаб тушган кўприк ҳақиқатда ҳам Самарқанд вилоятининг Пахтачи туманидаги Миркан ва Дарға маҳаллалари орасидаги (узунлиги 8,6 м) кўприк.\nЖала ёғиши натижасида пайдо бўлган кучли сув оқими «Болтали-Боғолони-Зиёвуддин» автомобиль йўлининг 14-километридаги зовур устидан ўтувчи кўприк қирғоқларини емириб, айнан ана шу эски кўприкни чўктириб юборган.\n«Биринчи галда мактаб ўқувчиларининг ўқув машғулотларига хавфсиз қатновини тиклашимиз керак эди. Бундан ташқари транспортлар учун ҳам нимадир қилмасак бўлмасди. 50 йиллик эски кўприкни кенгайтириб, қайтадан қуришимизга тўғри келади ва бунга кучимиз ҳам етади. Аммо озгина вақт керак»,- дея қайд этди Пахтачи туман ҳокими М. Ҳамдамов.\nҲозирда, «Болтали-Боғолони-Зиёвуддин» йўналиши бўйлаб транспортлар қатнови тўлиқ йўлга қўйилди. Шунингдек, аввалгига қараганда мустаҳкам ва замонавий янги кўприкни қуриш бўйича ҳам лойиҳалар ўрганилиши бошлаб юборилди.


Ҳамма нарса бор, инсоф қани? – Istemol\nJanuary 10, 2020 administemolComments Off on Ҳамма нарса бор, инсоф қани?\nҲозирги кунда юртимизда турли соҳаларда ишлаб чиқариш фаолияти кенг ривожланмоқда. Айниқса, озиқ – овқат маҳсулотларининг турли-туманлиги кўзни қувнатади. Қай бирини танлашга иккиланиб қолади одам. Аммо, бир қарашда маҳсулотнинг сифат даражасини аниқлаб олиш жуда мушкул ҳолат. Барча корхоналар ҳам маҳсулотнинг сифатига бирдек жон куйдиравермайди. Айрим тадбиркорлар маҳсулот ишлаб чиқаришнинг ҳар бир жараёнида хавфсизлик талабларини бажармаслиги оқибатида баъзи кўнгилсиз ҳолатлар юз бермоқда. Бунга биргина мисол қилиб, яқинда “GOLD” докторская номи остида ишлаб чиқарилаётган колбасанинг ичидан таъбни хира қилувчи қоғоз чиққани одамни сергаклантириб қўяди. Ахир, бу каби эътиборсизлик одамларнинг соғлиғига жиддий зарар келтириши ҳеч гап эмас-ку! Бу каби ҳолатлар такрорланмаслиги учун барчамиз бирдек курашмоғимиз керак. Ишлаб чиқарувчиларни эса, инсофга чорлаб қоламиз. Агарда сиз ҳам шундай вазиятга тушсангиз, Ўзбекистон истеъмолчилари ҳуқуқларини ҳимоя қилиш жамиятлари федератсияси “1091” ишон телефонига қўнғироқ қилишингиз ёки ёзма равишда ариза беришингиз мумкин.\nИстеъмолчи ҳуқуқи қонун ҳимоясида!


Бўри одам йили. Стивен Кинг - Ноябр\nHome icon Бош саҳифа»Жаҳон адабиёти»Бўри одам йили. Стивен Кинг - Ноябр\n11 дан 12 сахифа\nТакер Миллзга тунд ноябр кириб келди.\nРуҳоний Лестер Лоу эшиги олдида турганича кўчада юз бераётган воқеаларни кузатаётганди. У ҳозиргина почта орқали олтита китобча ва битта хат олганди.\nКўчада машиналар тизилиб кетганди. Улар шаҳардан чиқиб кетаётганди.\nОб-ҳаво маълумотига кўра, қор ёғиши керак эди. лекин машиналардаги кишиларни бу нарса қўрқитолмасди. Улар ов кийимларини кийиб олишган, қўлларида қурол, ёнларида този итлари бор эди. Тўртинчи кундирки, Алмер Синнеман ва унинг укаси Пит бошчилигидаги бу кишилар шаҳар ташқарисига чиқишаётганди.\nОй тўлишига оз қолганди. Қуш овлаш мавсуми аллақачон тугаганди. Буғу овлаш мавсуми ҳам. Лекин улар учун бўри-одам овлаш мавсуми энди бошланганди.\nБу одамларнинг айримлари шунчаки бекорчихўжалар ва ушбу сафар улар учун ўрмонда дам олиш, пивохўрлик қилиш, олмахон ва қарға отиш учун бир баҳона эканлигини руҳоний Лоу биларди.\nУлар ҳақиқий йиртқичлар, ўйлади Лоу ва қўлини беихтиёр июлдан бери кўзига боғлаб юрган тасмага узатди.\nОхирги машина кўздан ғойиб бўлди. Ҳа, уларнинг айримлари шунчаки бекорчилар, лекин айримлари – масалан, Алмер ва Пит Синнеманлар - ўта хавфли.\n«Агар бу махлуқ, ким бўлишидан қатъи назар – одамми ёки ҳайвонми – овга чиқса, итлар унинг изига тушишади. – Руҳоний Лоу икки ҳафта илгари сартарошхонада Алмернинг мана шу сўзларини эшитганди. – Агар у пайдо бўлмаса, биз кимнингдир ҳаётини, ҳеч бўлмаганда, бирортасининг чорвасини сақлаб қолган бўламиз».\nҲа, улардан айримларининг - ўн кишими, эҳтимол йигирма кишидир – қўлидан иш келади. Лекин руҳоний Лоуни улар эмас, бошқа нарса ташвишга солаётганди.\nХатлар, мана нима ташвишга солаётганди уни. Ёш бола қўли билан ёзилган хатлар. У бугун келган хатга қаради. Илгаригилари билан бир хил ёзув: «Руҳоний Лоуга, баптист руҳонийси уйига, Такер Миллз, Мейн 04491».\nВа яна ўша туйғу… қуршовга тушган махлуқ туйғуси. У итлар қуршовига тушган – жангга тайёр, лекин айни пайтда итлар томонидан ёриб ташланишини тушуниб турган тулки таҳлика остида нимани ҳис қилишини тасаввур қилди.\nУ эшикни оҳиста ёпди ва бобосидан қолган соат ҳар бир сонияни санаб турган меҳмонхонага кирди; у ўтирди, Миллер хоним ҳафтада икки марта артадиган стол устига диний китобларни қўйди ва янги келган хатни очди. Олдин келган мактублардаги сингари унда ҳам на салом-алик, на имзо бор эди. Мактаб дафтаридан йиртиб олинган бир парча қоғозга шундай сўзлар ёзилганди:\n«Нега ўзингизни ўлдирмаяпсиз?»\nРуҳоний Лоу қалтираётган қўли билан юзини чангаллади. Бошқа қўлидаги қоғозни ғижимлади ва стол устидаги кулдонга ташлади. У чўнтагидан гугурт чиқарди ва илгаригилари каби бу хатни ҳам ёқиб юборди. У хатнинг ёнишини диққат билан кузатиб турди.\nЎзининг аслида ким эканлиги ҳақидаги фикр Лоунинг миясига икки томондан келганди. Биринчидан, май тунидаги даҳшат – тушида черковдаги барча одамларнинг бўрига айланиб қолиши, кейин эса Клайд Корлисснинг ёриб ташланган жасади топилиши. Ўшанда у илк бор ўзида… қандайдир ўзгариш бўлаётганини сезганди. У буни нима деб аташни билмасди. Лекин нимадир жойида эмасди. У баъзида эрталаблари, тўлин ой пайтида ажабланарли тарзда тетик, бардам ҳолда уйғонарди. Бу ҳиссиёт аста-секин йўқолиб борар ва ой тўлишган пайтда яна пайдо бўларди.\nТуши ва Корлисснинг ўлимини эсларкан, у шу пайтгача ўзи рад этиб келган бошқа далилларни ҳам тушуна бошлади. Масалан, ифлос ва йиртилиб кетган кийимлар, танасидаги кўкимтир доғлар ва яралар (улар мутлақо оғримас ва жуда тезлик билан битиб кетарди). У ҳаттоки баъзида қўллари ва… лабларида қотиб қолган қон доғларини ҳам рад этарди.\nИккинчидан, 5 июл куни у эрталаб бир кўзидан ажралган ҳолда уйғонганди. Худди кўкимтир доғлар ва тилинган излардаги сингари у бу сафар ҳам ҳеч қандай оғриқни сезмади – фақатгина чап кўзи ўрнида бўшлиқ пайдо бўлганди. Энди ҳаммаси аён бўлган, рад этишнинг иложи йўқ эди: у – бўри-одам, у – Йиртқич.\nКейинги уч кун давомида уни яна ўша таниш ҳиссиёт чулғаб олди. Бугун ой тўлади ва овчилар итлари билан изғиб юришади. Хўш, нима бўпти! У улар ўйлагандан кўра ақллироқ. Улар бўри-одам ҳақида гапиришяпти, лекин одамни эмас, фақат бўрини назарда тутишяпти. Улар ўз машиналарида юришади – у ҳам ўз машинасида юраверади. Бугун, тушдан сўнг, у Портленд йўлидаги бирорта меҳмонхонага боради. Бўрига айланганида эса унинг ёнида ҳеч ким, овчилар ҳам, итлар ҳам бўлмайди. ЙЎқ, улар уни қўрқитолмасди, у улардан қўрқмайди.\nДастлабки хат шу ойнинг бошида келганди. Унда шундай сўзлар бор эди:\nИккинчисида шундай ёзилганди: «Агар Худога ишонсангиз – шаҳардан кетинг. Одамларни эмас, ҳайвонларни ўлдиришингиз мумкин бўлган бирор жойга кетинг».\nБор-йўғи шу - «Бас қилинг!»\nЧунки бундай қилишни истамайман, жаҳл билан ўйлади руҳоний Лоу. Менга нима бўлганини тушунтириб беролмайман. Мени бўри тишламаган, лўли аёл қарғамаган. Бу шунчаки… шунчаки содир бўлди. Бир куни, ўтган йилнинг ноябрида, Саншайн Хилл қабристонида бир неча дона гул уздим ва уларни черковдаги гулдонга солиб қўймоқчи бўлдим. Мен илгари бундай гулларни кўрмагандим… Шаҳарга қайтгунимча улар сўлиб қолди. Ҳаммаси қорайиб кетди. Эҳтимол, бу ўшанда бошлангандир. Бундай ўйлашга сабаб йўқ, албатта, лекин барибир… Мен ўзимни ўлдирмайман. Йиртқич улар, мен эмас!\nЛекин хатларни ким ёзяптикин?\nУ билмасди. Мартин Кославга бўлган ҳужум ҳақида Такер Миллз газеталарида ҳеч қандай хабар берилмаган, миш-мишларга қулоқ солишни эса Лоу ўз қадрини ерга уриш деб биларди. Хеллоуин байрамига қадар Мартин Лоу ҳақида билмагани каби, руҳоний Лоу ҳам Мартин ҳақида ҳеч нарса билмасди. Йиртқич қиёфасида ўзи билан нималар содир бўлиши ҳақида эса ҳеч қандай тасаввурга эга эмас, фақат бу даврнинг бошланишидаги хавотир ва ундан кейинги қониқиш ҳиссини биларди, холос.\nМен Худога ишонаман, ўйлади у, хонада борган сари тезроқ юраркан. Унга меҳмонхона торлик қила бошлади. Мен Худога ишонаман ва ўзимни ўлдирмайман. Мен яхши ишлар қиламан ва агар баъзида ёвузлик қиладиган бўлсам нима бўпти – менгача ҳам одамлар ёвузлик қилишган; ёвузлик ҳам Худонинг иродаси, агар мен лаънатланган бўлсам, Яратган мени кечиради ва ўз даргоҳига қабул қилади. Ҳамма нарса Яратганга боғлиқ… У ким экан-а? Қандай қилиб билсам бўлади? Тўртинчи июл куни кимга ҳужум қилганман? Кўзимдан қандай ажрадим? Нима учун у шу пайтгача жим юрди? Итларингизни тезроқ йўқотинглар. Тезроқ…\nУ тобора тезроқ юра бошлади, ундаги зўриқиш кучайди ва у сийрак соқоли қалинлашаётганини, ягона кўзи эса яшил тусга кираётганини сезмади. У энкайди ва ўзи билан ўзи гаплаша бошлади… лекин унинг сўзлари ириллашга айланиб борарди. Ниҳоят, кун тун билан алмашди. Лоу ошхонага отилди, кийим илгичда турган машина калитини олди ва гаражга чопди. У Портлендга йўл олди. Дастлабки қор учқунлари машина чироқлари нурида рақс тушганича ерга тушарди. Лоу булутлар ортидаги ойни, унинг кучини ҳис қилди, кўкрак қафаси оқ кўйлагини йиртганича кенгая бошлади.\nУ радио мурватини буради ва ўзини шунчаки… зўр ҳис қилди! Ўша тунда юз берган нарса ё Худонинг жазоси, ёки тақдир ҳазили эди – бу жуда кулгили, чунки Лоу Йиртқичга айланиш учун Портлендга кетганди, у ўлдирган одам эса Такер Миллзда яшайдиган Милт Штурмфюллер бўлиб чиқди… Эҳтимол, Худо шундай бўлишини истагандир, чунки Такер Миллздаги энг аблаҳ одам айнан Милт Штурмфюллер эди. У ўша тунда худди илгаригилари каби хотини Донна Лига иш билан кетаётганлигини айтиб уйдан чиқиб кетган, унинг «иши» эса Донна Ли анчадан буён бермай қўйган лаззатни берувчи Рита Теннисон исмли фоҳиша эди.\nРуҳоний Лоу Портленд-Вестбург шоссеси бўйидаги «Орифтвуд» меҳмонхонасига келган ва Милт Штурмфюллер билан Рита Теннисон ҳам ўша ноябр тунида ўз ишларини бажариш учун айнан мана шу меҳмонхонани танлашганди.\nМилт кеч соат ўндан ўн беш дақиқа ўтганида машинасида қолдирган ичкиликни олиб келиш учун ташқарига чиқди. У ой тўлган мана шундай тунда Такер Миллзда эмаслигидан ўзини-ўзи табриклади ва айни шу лаҳзада машина томидаги бир кўзли Йиртқич бир ҳамла билан унинг бошини узиб ташлади. Милт Штурмфюллер эшитган сўнгги нарса бўри-одамнинг тантанали увиллаши бўлди; унинг боши машина остига юмалади, унинг кўзлари очиқлигича қотиб қолган, бўйнидан қон шовиллаб отиларди. Йиртқич унинг жасади устига энгашди ва ютоқиб қон ича бошлади.\nЕртасига эса Такер Миллздаги уйида ўзини шунчаки… зўр ҳис қилаётган руҳоний Лоу қотиллик ҳақида газетада ўқийди ва шундай ўйлайди: «У яхши одам эмасди. Бу Худонинг иродаси».\nУ яна шундай деб ўйлайди: «Менга хат ёзаётган бола ким экан-а? Июлда кимга ташлангандим? Буни аниқлаш керак. Энди миш-мишларга қулоқ солмасам бўлмайди».\nРуҳоний Лоу кўзидаги тасмани тўғрилади, газетани ёпди ва ўйлади: «Ҳаммаси Яратганнинг иродасига боғлиқ, агар Худо хоҳласа, мен уни топаман. Ва овозини ўчиришга мажбур қиламан. Бир умрга».


Ўзбекистон U-18 терма жамоаси йиғин доирасида назорат учрашувлари ўтказмоқда\n23 февраль, 2019, 11:05 145\nЎзбекистон U-18 терма жамоаси шу кунларда "Чиғатой" спорт мажмуасида йиғинга киришган.\nЙиғин икки босқичда ўтказилиб, унда 50 нафар футболчи қатнашиши режалаштирилган. Йиғининг биринчи қисмида 25 нафар футболчи синовдан ўтказилмоқда. Йиғин давомида терма жамоа бош мураббийи Отабек Ғуломхўжаев жамоа асосини шакллантириш ишларини амалга оширяпти. Бу ҳақда ЎФА расмий сайти хабар бермоқда.\nШу мақсадда бир қатор назорат учрашувлари ҳам ўтказилмоқда. Жумладан, кеча Ўзбекистон U-18 терма жамоаси "Бунёдкор" ёшлар жамоасига қарши ўйин ўтказди. Учрашув Отабек Ғуломхўжаев шогирдларининг 2:0 ҳисобидаги ғалабаси билан якунланди. Бугун соат 13:00да терма жамоа аъзолари "Локомотив" жамоаси ёшларига қарши яна бир назорат учрашуви ўтказишади.


Kasalliklar bo'yicha barcha ma'lumot БОДОМНИНГ ШИФОБАХШ ХУСУСИЯТЛАРИ. » DAWO.UZ\nБОДОМНИНГ ШИФОБАХШ ХУСУСИЯТЛАРИ.\nХалқ табобатида ширин бодом мағзининг қанд билан аралаштирилгани нафас қисиши, бош айланиш сингари касалликларни даволашда кенг қўлланилади.\nАччиқ бодом – озиқ эмас, фақат доридир. Ширин бодом эса яхши озиқдир.\nБодомнинг бу тури сепкил, нуқтали қонталаш, офтобдан қорайишга қарши қўлланилади. У юздаги ажинларни ҳам ёзиб юборади. Ширин бодом ейилса, семиртиради.\nҚулоқнинг оғриши ва ғувуллашида фойда қилади, айниқса, аччиқ бодомнинг ёғи ва унинг янчилгани фойда қилади.\nАгар бодом дарахтининг илдизини майда туйиб, сирка билан ёки гул ёғи билан қўшиб пешонага қўйиб боғланса, бош оғриғига фойда қилади. Аччиқ бодомнинг ёғи ҳам шундай таъсир этади.\nБу мева кўриш қувватини кучайтиради.\nАччиқ бодом буғдой крахмали билан бирга қўшиб ишлатилганда қон туфлашга, узоқ давом этаётган астма (зиққинафас) ва зотилжамга фойда қилади. Туйилган бодом йўтал ва қон туфлашга фойдалидир.\nБодом айниқса, аччиқ бодом жигар ва талоқдаги тиқилмаларни очади. Агар унинг янгисини пўстлоғи билан ейилса меъдани намликдан тозалайди.\nАччиқ бодом буйракдаги тиқилмаларни очади. Унинг ёғи эса буйракни ва қовуқни тозалайди, тошларни майдалайди. Айниқса, гулсафсар илдизи билан қўшиб ичилса, яхши фойда қилади.


Амирхон Умаров ҳеч қандай фирибгарлик ҳолати бўлмаганини айтди — ... - UzNews.uz\n19 января, 09:31 546 0\nBooknomy томонидан ўтказилган акцияда у рақамни адаштириб юборганини маълум қилди.\n12 январь куни Booknomy компанияси томонидан 15 та Nexia, 2 та Malibu автомобили қўйилган мега акция ўтказилади. Акция жонли эфирда узатилган.\nКеча ижтимоий тармоқларда хоразмлик фуқаро акция ҳалол ўтказилмагани, бошловчи Амирхон Умаров дастлаб D76858 ID кодни 2 марта айтиб ғолиб деб топгани, аммо учинчи марта D76785 ID кодни айтиб, ғолиб эгаси ўзгариб кетгани, адолат бўлмаганини таъкидлаб, видеомурожаат йўллади.\n“Марказий студия” информацион шоусида акция бошловчиси Амирхон Умаров ҳолатга изоҳ берди.\n“Дастур давомида менга тезлаштиришни, 1 соат ичида 17 та автомобиль топширилиши кераклиги етказиб турилди. Шунга чалғиган ҳолда 1-рақамни адашиб айтиб юбордим. Кейин уни яна қайтардим ва шу рақам эгасига қўнғироқ қилишим керак эди. Шу пайт менга операторларимиз рақамни адаштириб юбординг дейишди. Ҳар сонияларда рақам қўлимда эди. Ундан кейин тўғри рақамни айтдим”, - дейди Амирхон Умаров.\nУнинг маълум қилишича, унга тухмат қилганлар устидан тегишли идораларга ариза билан мурожаат қилган.\nNexia автомобили эса жиззахлик ғолибга етказиб берилган.\n23 февраля, 17:12 292 0


Германия канцлери Ангела Меркел қаторасига иккинчи йил жаҳоннинг энг нуфузли аёли, деб топилди.\n“Форбс” журналининг йиллик анъанавий сўровида иккинчи ва учинчи ўринни Хитой бош вазири ўринбосари У И хоним ҳамда Сингапур сармоя дастури раҳбари Хо Чин эгаллади. АҚШ давлат котиби Кондолиза Райс ўтган йилги иккинчи ўриндан тўртинчи ўринга тушиб кетди.\nБуюк Британия қироличаси Елизавета Иккинчи 23, сенатор Ҳиллари Клинтон 25 ва АҚШ президенти турмуш ўртоғи Лора Буш 60-ўринда қайд этилди.\nЎз мамлакатларида катта қудрат ва нуфузга эга экани айтиладиган Ўзбекистон президентининг қизи Гулнора Каримова ва Қозоғистон президентининг қизи Дариға Назарбоева бу рўйхатда умуман йўқ.


Ўзбекистонда бизнес субъектларини текшириш тартиби ўзгартирилди\n13:33 / 18.05.2015\n2015 йилнинг 1 июлидан бошлаб Ўзбекистонда бизнес субъектларини текширишнинг янги тартиби ўрнатилади. Бу ҳақдаги фармон президент Ислом Каримов томонидан имзоланди.\nТаъкидланишича, микрофирмалар, кичик бизнес ва хусусий тадбиркорлик объектлари фаолиятини текшириш режали тартибда тўрт йилда бир мартадан кўп бўлмаган миқдорда ўтказиб борилади; бошқа хўжалик юритувчи субъектлар фаолияти уч йилда бир марта фақат назорат органлари фаолиятини мувофиқлаштириш республика кенгаши рухсати билан текширувдан ўтказилади.\nМолиявий ва хўжалик фаолияти билан боғлиқ бўлмаган режали текширувлар муддати 10 кундан ошмаслиги керак бўлади.\nБундан ташқари, Жиноят кодексининг 184-моддасини (солиқ ва бошқа мажбурий тўловлардан бўйин товлаш) бузган шахслар жиноят аниқлангандан кейин 30 кун ичида давлат манфаатларига етказилган зарарни қоплаган тақдирда уларга нисбатан жиноий иш қўзғатилмайди.


ЖУРНАЛИСТ КАСБ ОДОБИ МАСАЛАЛАРИ ёки Ўзбекистон журналистлари касб одоби кодекси қачон қабул қилинади? — Nargis.uz\nЖурналистикада ахлоқ қоидалари қачон қабул қилинган? Бунга нима туртки бўлган? Замонавий рақамли технологиялар пайдо бўлгунига қадар оммавий ахборот воситаларининг вакиллари ўз фаолиятлари давомида қайси ахлоқий меъёрларга риоя этишлари зарур эди? Журналистика тарихига назар ташлар эканмиз, журналист фаолиятининг эркинлигининг асосий мезони сифатида матбуот эркинлиги биринчи ўринда турганлигини кўрамиз. Соҳа ривожи тарихига назар ташлар эканмиз, айнан сўз эркинлиги қалам аҳлининг фаолиятидаги ахлоқий меъёрларини белгилаб берганлигини кўришимиз мумкин. Матбуот эркинлиги тўғрисидаги дастлабки қонун 1766 йили Швецияда қабул қилинган бўлиб, ХУI асрда инглиз файласуфи Ж. Мильтон ўзининг «Аэропагетика» асарида матбуот дунёсида ҳануз ўз қимматини йўқотмаганлигини қайд этган эди. Биринчи журналистикага оид касб кодекслари XIX асрнинг охири XX асрнинг бошларида АҚШ ва қатор Европа мамлакатларида, илк даврий нашрлар пайдо бўлганидан сўнг, орадан салкам 300 йил ўтгач пайдо бўлди. Биринчи журналист касб одоби кодекслари матбуотнинг тижорийлашуви ва унинг журналистлар фаолиятига таъсири даврида, яъни ижтимоий танқидчилик шароитида пайдо бўлди. Кодексларнинг шаклланишига касаба уюшмалари билан биргаликда журналистларни бирлаштирган бошқа ташкилотлар ҳам ўз ҳиссаларини қўшишган. Масалан, 1900 йили Швецияда журналистларнинг касб одоби кодекси қабул қилинган. 1918 йили Францияда Журналистлар касаба уюшмаси “Француз журналистларининг касбий мажбуриятлари кодексини” ишлаб чиқиб, унга кўра ёлғон ахборот тарқатиш, туҳмат, асоссиз айблов, фактларни бузиб кўрсатиш, ҳужжатларни сохталаштириш жиддий касбий жиноят эканлиги белгиланган. Кодекс журналистларни ўз манфаатларини кўзлаб, тижорат ёки реклама характерига эга бўлган материалларни тарқатмаслик, соҳада ёруғ юз ва шаънига путур етказмаган ҳолда фаолият олиб боришга чақиради. 1921 йилга келиб америкалик Ж.Броун “Ахлоқ кодекси ва амалий журналистика меъёрлари”ни тузади. Аксарият кодекслардаги меъёрлар журналистик ҳамжамиятдаги маълум бир ахлоқий қоидаларнинг ўрнатилиши учун ҳаракат қилиниши, жамият томонидан танқид қилинган журналист фаолиятининг қирраларидан қочишга уринишни кўришимиз мумкин. Кўпчилик кодексларда журналистик ва реклама фаолиятнинг бир биридан ажратилишига бўлган даъватни кўрамиз. Чунки айнан Х1Х асрда реклама материалларини “маҳаллий янгиликлар” кўринишида чоп этиш авж олган, бу эса жамоатчиликнинг норозилигига сабаб бўла бошлаган эди. Чунки аксарият журналистлар реклама агентлари сифатида ҳам фаолият юритиб, ўз газеталарида реклама берувчиларнинг буюртмаларига асосан материалнинг реклама эканлигини яширган ҳолда мақолалар беришарди. 1923 йили Американинг бош муҳаррирлар жамияти (ASNE) “Журналистика канонлари”ни қабул қилади. Бу журналистлар фаолиятини меъёрлаштирувчи биринчи касб одоби кодекси сифатида тарих зарварақаларига қайд этилган. Асосий талаб сифатида газетанинг маърифатпарварлик йўлида фаолият юритиши белгиланган. Унда илк маротаба жамият манфаатлари йўлида матбуот ва журналистлар масъулияти хусусида сўз юритилади ҳамда журналист фаолиятининг ҳаққонийлик, аниқлик, холислик, инсонларнинг шахсий ҳаётига нисбатан дахлсизлик ва ҳурмат каби тамойиллар ишлаб чиқилади. Кодекснинг қатор ҳолатлари газета амалиётида “сариқ журналистика”га хос бўлган қоидаларга қарши қаратилган эди. Масалан сарлавҳаларнинг мақола мазмунига мослигини таъминлаш қатъий қилиб қўйилди. Чунки матбуотнинг оммавий тижорийлашуви ҳолатида аксарият газеталарнинг биринчи бетида анонс сифатида берилган сарлавҳалар унинг иккинчи саҳифасидаги мақола мазмунига мутлақо мос келмас эди. Бу ҳолатни ҳозир биз интернет журналистикасида кузатишимиз мумкин.\n1926 йилда АҚШда қабул қилинган «Сигма Дельта Кай» Профессионал журналистлар жамияти томонидан қабул қилинган кодексда журналистларни жамият вакиллари деб, улар айнан давлат ва жамият манфаатларини кўзлаган ҳолда фаолият юритишлари зарурлиги, ҳар бир сўзи учун масъулиятни ҳис этишлари ҳамда ҳақиқатни билишга бўлган фуқаролар ҳуқуқларини таъминлашлари таъкидланади. Кодекснинг кириш қисмида “Биз жамиятда маърифатпарварлик ғоялари адолатга эришиш шарти сифатида устун бўлишига ишонамиз…” деган сўзлар бор. Ушбу ҳолат кейинчалик жамиятда матбуот демократик бошқарув тизгинини қўлга олиши зарур деган журналистиканинг либертариан концепциясини илгари сурди. Радионинг, сўнгра телевидениенинг кашф этилиши ва оммалашиши айнан мазкур соҳа вакиллари учун ахлоқ меъёрларининг ишлаб чиқишига туртки бўлди. Вақт ўтиши билан кўпгина ОАВ ўзларининг ички кодексларини ишлаб чиқишди. Бугунги кунда нафақат йирик даврий нашрлар, теле- ва радиокомпаниялар, балки кичик таҳририятлар ҳам ўз фаолият йўналишларидан келиб чиққан ҳолда касб одоби меъёрларини ишлаб чиқишган. Замонавий кодексларда асосан “манфаатлар зиддиятига” барҳам бериш биринчи ўринда туради. Бунда журналист, аудитория, жамият манфаати ва касбий мажбурият ўртасида келиб чиқиши мумкин бўлган зиддиятлар назарда тутилади. Аксарият ҳолатларда журналист инсонга қийин вазиятларда биринчи галда ёрдам бериш керакми ёки мазкур ҳолатни ёритиши зарурми, деган савол туради. Тезкорлик билан қарор қабул қилиш зарурияти техноген, табиий, ҳарбий халокатларда яққолроқ намоён бўлади. Айнан ана шундай оғир вазиятда журналист инсонийлик бурчига кўра ҳаракат қилишими ёки касбий бурчини устин қўйиши лозимми деган саволга жавоб бериши зарур.\nБугунги кунда жаҳоннинг турли мамлакатлар учун бирдек амал қилаётган ва қатор давлатлар ана шу қоидалардан келиб чиққан ҳолда ўз журналистларининг касб этикасини ишлаб чиққан халқаро тамойиллар 1954 йили Журналистлар халқаро федерацияси томонидан “Журналистлар фаолиятининг тамойиллари халқаро декларацияси” да қабул қилинган эди.\n1978 йили эса 400 минг нафар журналист ЮНЕСКО байроғи остида бирлашадилар ва Декларация тамойилларини кўриб чиқишади. Мазкур халқаро тамойиллар 1978 йилдан 1983 йилга қадар дунёнинг турли мамлакатлари ташкилотларининг маслаҳат учрашувларида тасдиқланди. Журналистларнинг халқаро ташкилоти (JOI-МОЖ), Журналистларнинг халқаро федерацияси (IFJ-МФЖ), Матбуотнинг хаалқаро католик уюшмаси (UCIP), Лаотин Америка журналистлар федерацияси (FELAP), Лотин Америка матбуот ходимлари федерацияси (FELATRAP), Араб мамлакатлари журналистлари федерацияси (FAJ), Африка журналистлари уюшмаси (UAJ) ўз навбатида кодексларини қабул қилиб, ҳудуд ва жамият хусусиятларидан келиб чиққан ҳолда ахлоқ меъёрларига ўзгарттиришлар киритишди. 1983 йилнинг 20 ноябрь куни Парижда бўлиб ўтган Халқаро журналистлар федерацияси томонидан “Журналист касбий ахлоқининг халқаро тамойиллари” ЮНЕСКО ташаббуси билан қайта таҳрирдан ўтказилиб, қабул қилинди ва у барча журналистларнинг ахлоқ кодекслари асосини ташкил этди. Мазкур тамойиллар қуйидагилардан иборат:\nТамойил № 1. Фуқароларнинг холис ахборотга бўлган ҳуқуқи\nТамойил № 2. Воқеаларни холис ёритиш — журналист бурчидир\nТамойил № 3. Журналистнинг ижтимоий масъулияти\nТамойил № 4.Журналистнинг касбий адолатлилиги\nТамойил № 5. Жамиятнинг ахборотга эгалиги ва ОАВда қатнашиш\nТамойил № 6. Хусусий ҳаёт ва шахсга бўлган хурмат\nТамойил № 7. Жамият манфаатларини ҳурмат қилиш\nТамойил № 8. Умумий қадриятлар ва маданиятлар хилма хиллигини ҳурмат қилиш\nТамойил № 9. Инсониятга хавф солаётган уруш ва бошқа хавфларга қарши кураш\nТамойил № 10. Янги халқаро ахборот ва коммуникацион тартибнинг ривожланиши. Бунда журналист замонавий дунёда янги халқаро муносабатларга интилиш ва янги ахборот тартиини ўрнатиш шароитида фаолият юритади. Ахборот соҳасида халқаро муносабатларнинг демократлашувига ҳисса қўшиш журналистнинг бурчидир.\nУшуб тамойилларнинг қабул қилинишига ОАВда журналист касб ахлоқининг қўпол бузилишлари кузатилгани ҳам қисман сабаб бўлган. Масалан, 1980 йилда америкалик журналист Жанет Кук “Жимми дунёси” мақоласини чоп этиб, унда саккиз ёшли гиёҳванд болакайнинг аянчли қисмати хусусида сўз юритилади. Материал Пулитцер мукофотига лойиқ деб топилди. Вашингтон мэри Мэрион Барри эса “болакай топилиб, унга зарур тиббий ёрдам кўрсатилганлиги” хусусида баёнот берди. Шундан сўнг мақола қаҳрамонини излай бошладилар ва…. топмадилар. Чунки у ўйлаб топилган эди. Яна бир мисол. 1998 йили “The New Republic” газетасининг репортёри Стивен Глэсс хакер-ўқувчи ҳақида мақола чоп этади. Унда иқтидорли ёш хакер қатор корпорацияларнинг компьютер тизими кодини бузганлиги, натижада уларнинг раҳбарлари “ёш компьютерчини ишга таклиф этишгани” берилган эди. Аммо Forbesжурнали журналистлари ўз ҳамкасбларининг ёлғонини фош этишади. Ёш хакер навбатдаги журналистик афсона бўлиб чиқди.\nБугунги кунда ОАВ ўз-ўзларини назорат қилиш учун ўз таҳририятлари ахлоқ кодексларига қўйидаги бандларни киритишмоқда. Бу:\nЖавоб бериш имконияти;\nБолаларнинг жинсий зўравонлиги ёки шунга ўхшаш жиноий ишларни ёритишда уларга жисмоний ва руҳий зиён етказмаслик;\nКасалхоналар, адапдация марказларида даволанаётган шахсларни ёритишда уларга зиён етказмаслик\nЖиноий ишларни ёритишда “айбсизлик презумцияси”га амал қилиш;\nЯширин йўллар билан ахборот олишдан қочиш;\nЖинсий зўравонлик қурбонларининг уларнинг рзилигисиз исм-шарифларини бермаслик.\n10.Камситилишга йўл қўймаслик\n11.Бизнесни ёритишда унин сирларини эгасининг розилигисиз ошкор этмаслик;\n12. Ахборот манбасини муҳофаза қилиш;\n13.Жиноятчиларга ахборот учун ҳақ тўламаслик ва ҳоказо.\nШу билан биргаликда қатор мамлкатларда бевосита давлат томонидан ОАВ ходимлари фаолиятини назорат қилувчи органлар ҳам мавжуддир. Масалан, Буюк Британияда Матбуотга шикоятлар кенгаши ҳар йили 3000 га яқин фойдаланувчилардан оммавий ахборот воситаларида берилаётган материаллардан норозигарчилик характерига эга бўлган шикоятларни қабул қилади. Германияда матбуот кенгаши ҳам худди шу вазифани бажаради ва шикоятларнинг учдан икки қисми дастлабки босқичлардаёқ ҳал қилинади.\nАхборот маданиятининг ижтимоий-сиёсий, миллий, маънавий-маърифий, ҳуқуқий, фалсафий, эътиқодий, иқтисодий, умуминсоний аспектлари ҳақида биринчи навбатда, ахборот маданиятини шакллантирувчи бош субъект – журналист қайғуриши керак.\nМамлакатимизда республика журналистлари касбий ахлоқ кодексини қабул қилиш учун бир неча маротаба уринишлар бўлди. Аксарият таклиф этилаётган касб ахлоқи кодекслари ўзида миллий қадриятларимиз ва менталитемиз тамойилларини акс эттирмаганлиги учун қабул қилинмади. 2013 йилдан бошлаб ЮНЕСКОнинг Ўзбекистондаги ваколатхонаси, Журналистлар ижодий уюшмаси, Журналистларни қайта тайёрлаш маркази ҳамкорлигида “Ўзбекистон журналистларининг касб этикаси кодекси”ни ишлаб чиқиш ва қабул қилишучун ҳаракат бошланди. Айни пайтда Кодекс лойиҳаси ишлаб чиқилган. Тавсия этилаётган Кодексни тайёрлашда халқаро тажрибалардан, хусусан, касб кодекслари ва шу сингари ҳужжатлардан, шунингдек Ўзбекистон мустақил босма оммавий ахборот воситалари ва ахборот агентликларини қўллаб-қувватлаш ва ривожлантириш жамоат фонди томонидан ишлаб чиқилган “Босма оммавий ахборот воситалари ва ахборот агентликлари журналистларининг ахлоқ-одоб кодекси”дан ҳамда кўп йиллик шахсий тажрибадан фойдаланилди.\nКодексдан амалиётда фойдаланишни осонлаштириш йўллари кўзланди. Шу мақсадда журналистлик фаолияти билан боғлиқ барча жараёнлар асосан қуйидаги уч босқичда қамраб олишга ҳаракат қилинди:\n– материални ёзиш олдидан кўриладиган тайёргарлик босқичи;\n– материални эълон қилиш босқичи;\n– мақола эълон қилинганидан кейинги босқичда кечадиган муносабатлар.\n“Қўшимча шартлар” қисмида эса турфа вазиятлар, жараёнлар, шунингдек журналист шахсининг фазилатларига айланиши мумкин бўлган хусусиятлар билан, касбий-инсоний қиёфасига путур етказиши мумкин бўлган айрим иллатларга эътибор қаратилди. Кодекс бир неча маротаба қайта ишланиб, муҳокама қилинди. Аммо тайёр ҳолатга келганига бир йилдан ошган бўлсада ҳануз қабул қилинганича йўқ. Юқоридаги қайсидир манзилда қабул қилиниш бўйича сўнгги қарор қабул қилиниши лозим бўлган ва негадир «тош бостирилган» ҳолда қолиб кетган Ўзбекистон журналистларининг касбий ахлоқ кодекси қачон қабул қилинади?\nАввалгиси: ЁМОН ҚЎШНИ\nНавбатдаги:ВИЧ И ТУБЕРКУЛЕЗ: КАК ИХ ПОБЕДИТЬ?